"Чироқчи воқеаси" айбдорларига нисбатан суд ҳукми эълон қилинди - UzNews.uz\n"Чироқчи воқеаси" айбдорларига нисбатан суд ҳукми эълон қилинди\nҚашқадарё вилоят суди биносида жиноят ишида айбдор деб топилган 5 нафар шахсга нисбатан суд ҳукми эълон қилинди.\nОлий суд Матбуот хизмати ахбороти «Чироқчи воқеаси» айбдорларига нисбатан олиб борилган суд жараёни якунланганини маълум қилди.\nҚайд этилишича, жиноят ишлари бўйича Қашқадарё вилоят суди биносида судланувчилар Н. Овлаев (1989 йилда Қашқадарё вилоятида туғилган, Чироқчи тумани ИИО ФМБ 4-сонли ИИБ бошлиғи лавозимида ишлаган), А. Жанқабилов (1985 йилда Қашқадарё вилоятида туғилган, Чироқчи тумани ИИО ФМБ 4-сонли ИИБ жиноят қидирув гуруҳи тезкор вакили лавозимида ишлаган), Ш. Рахмонов (1978 йилда Қашқадарё вилоятида туғилган, Чироқчи тумани ИИО ФМБ 4-сонли ИИБ профилактика инспектори лавозимида ишлаган), А. Тожиноров (1994 йилда Қашқадарё вилоятида туғилган, Чироқчи тумани ИИО ФМБ 4-сонли ИИБ профилактика инспектори лавозимида ишлаган) ва Б. Ғайратов (1995 йилда Қашқадарё вилоятида туғилган, Чироқчи тумани ИИО ФМБ 4-сонли ИИБ жиноят қидирув гуруҳи тезкор вакили лавозимида ишлаган) га нисбатан жиноят ишини кўриб чиқиш бўйича суд жараёни ниҳоясига етди ва суд ҳукми эълон қилинди.\nЎзбекистон Республикаси Олий суди Жиноят ишлари бўйича судлов ҳайъатининг 2020 йил 21 сентябрдаги ҳукмига кўра, –\nН. Овлаев Ўзбекистон Республикаси Жиноят кодексининг 241-1-моддаси (жиноятни ҳисобга олишдан қасддан яшириш) 2-қисми “а”, “б” бандлари, 234-моддаси (қонунга хилоф равишда ушлаб туриш ёки ҳибсга олиш) 1-қисми, 235-моддаси (қийноққа солиш ва бошқа шафқатсиз, ғайриинсоний ёки қадр-қимматни камситувчи муомала ҳамда жазо турларини қўллаш) 3-қисми ва 104-моддаси (қасддан баданга оғир шикаст етказиш) 3-қисми “д” бандида назарда тутилган жиноятларни содир этганликда айбдор айбдор деб топилди. Унга ўташ учун узил-кесил 2 йил 6 ой ички ишлар идораларида ҳамда бошқа мансабдорлик вазифаларида ишлаш ҳуқуқидан маҳрум қилиниб, 9 йил озодликдан маҳрум қилиш жазоси тайинланди.\nШунингдек, А. Жанқабилов 2 йил ички ишлар идораларида ҳамда бошқа мансабдорлик вазифаларида ишлаш ҳуқуқидан маҳрум қилиниб, 8 йил 6 ой, Ш. Рахмонов 2 йил ички ишлар идораларида ҳамда бошқа мансабдорлик вазифаларида ишлаш ҳуқуқидан маҳрум қилиниб, 6 йил, А. Тожиноров 2 йил ички ишлар идораларида ҳамда бошқа мансабдорлик вазифаларида ишлаш ҳуқуқидан маҳрум қилиниб, 5 йил 6 ой озодликдан маҳрум қилиш жазоси тайинланди.\nБ. Ғайратов эса Ўзбекистон Республикаси Жиноят кодексининг 241-1-моддаси 2-қисми “а”, “б” бандлари ва 209-моддаси (мансаб сохтакорлиги) 2-қисми “а” бандида назарда тутилган жиноятларни содир этганликда айбдор деб топилди. Унга ўташ учун узил-кесил 2 йил ички ишлар идораларида ҳамда бошқа мансабдорлик вазифаларида ишлаш ҳуқуқидан маҳрум қилиниб, 4 йил озодликни чеклаш жазоси тайинланди.\nЭслатиб ўтамиз, 2020 йилнинг январь ойида Қашқадарё вилояти Чироқчи туманининг Лангар қишлоғида яшовчи фуқаро чорва моллари ўғирлигида гумон қилиниб, туман ИИБ ходимлари томонидан қаттиқ калтакланиши оқибатида вафот этган эди.


Ваҳба аз-Зуҳайлий оилалик ва беш фарзанднинг отасидирлар. Фарзандларнинг охиргисидан ташқари бошқа ҳаммалари университетни тамомлашган. Охирги кенжа фарзанд эса ўқиш ярмида.\n10. Доктор Ҳамза Ҳамза ва бундан бошқа шариат факултети ҳамда диний тарбия вазирлигидаги юзлаб устозлар.\nMore in this category: « Шайх Юсуф Қарзовий (ҳафизаҳуллоҳ) Доктор Муҳаммад Саид Рамазон ал-Бутий (раҳимаҳуллоҳ) »


Қанлыкөлде жаңа заман нәпеси » Zlixa Orazimbetovanin' jeke veb sayti\nСолай етип, ишки туризмди тарийхы бай Қанлыкөл районынан баслағанды мақул көрдик. Анығырағы, буған районның ҳәкимияты баслама салды десек дурсырақ болады. Район ҳәкиминиң орынбасары Абдикаримов Қуралбай Қарақалпақ мәмлекетлик университетиниң журналистика қәнигелиги студентлери менен медиа семинар өткериўге келгенде, район ҳаққында бизди қызықтыратуғын бир қанша мағлыўматларды еситтик. Бирақ, ҳәр ким де өз үй мақтайды. «Жаман шатпам, өзиме сарай» дегендей гәп емеспекен, «бир мыңнан зыят жәмлеспеген жаслары бар болса, «90-жыллардың музейи»н дүзиў де үлкен жумыс емес ғой, ол жақын тарийх болса, оның елеслери еле көз алдымызда. «Гүнжи заводын қурып атырмыз» дейди, гүнжи майда өним болса, үлкен заводты қалай шийки зат пенен тәмийинлейди» - деген ойлар тынышлық бермеди. «Мың мәрте еситкеннен бир мәрте көрген жақсы» - деген ата-бабаларымыз. Сол айтқандай толғаныслар тынышлық бермей Қанлыкөлге медиатур шөлкемлестирдик. Медитурдың қанасыўшылары ҚМУ журналистика кафедрасы профессор-оқытыўшылары, студентлер ҳәм Қарақалпақстан телевидениеси журналистлеринен ибарат болды.\nШыпакер пал ҳәррелер.\nҚанлыкөл бойлап саяхатымызды жол бойындағы пал ҳәррешилик ҳәм мийўе-палыз егиў менен шуғылланатуғын «Хожаназар ахун» ЖШЖдан басладық. Бизге хожалық баслығы Х.Мамутов өзи басқарған исбилерменлик тараўының әҳмийети, пал ҳәррелериниң турлери, жәнлик сыпатындағы өзешеликлери, олардың жасаў ҳәм көбейиў сырлары, мийнетиниң қыйыншылықлары ҳәм нәтийжеде шаңараққа түсетуғын сап пайда, әсиресе, адамларға пал жеткерип берип, алғыс алып атырғанлығы ҳаққында бай мағлыўматлар берди.\n- бизге көбирек адамлардың алғысы керек. Палды тек азық етиўден басқа, емлик қәсийети көп, буннан тысқары, наўқас, бийтап адамлар келип, ҳәрреге шақтырыўды сорайды. Әлбетте, олардың өтинишин орынлаймыз. Шыпа тапқанын көрген ўақытта, қуўанамыз – дейди биз бенен сәўбетте болған хожалық баслығы Х.Мамутов.\nПал ҳәррелери адам таңлап отырмайды екен. Биз сәўбетлесемен дегенше «шыпакер» пал ҳәррелери жанлы көргизбедегилерге өзлериниң «өнер»ин көрсетип, диагнозсыз-ақ ем буйырып үлгерди. Биз болса «шыпасын берсин» деп жолымызды даўам еттик.\nБизиң екинши объектимиз «Kanteks invest» ЖШЖның тоқымашылық фабрикасының қурылысы болды. Курылыс буннан саррас 1 жыл бурын 2017-жылдың 26-апрелинде басланған екен. Ашықлық жерде бир жыл ишинде зәўлим имараттың бой тиклеўи, аңсатлық пенен орынланатуғын жумыс емес, әлбетте. Бул көп машақатлы мийнеттиң жемиси. Ҳәзирги ўақытта, пахтаны жипке айландыратуғын фабриканың қурылыс жумыслары менен 350 адам бәнт болып, оларға төрт мәўсим де бирдей болып кеткен. Келешекте болса, бул фабрикадан жылына 27-30 миллион АҚШ доллары муғдарында пайда алыў күтилмекте. Әлбетте, бул районның экономикасының раўажланыўына кескин тәсир етиў менен бирге, жумыссыз 750-800 адамды жумыс пенен тәмиийнлейди.\n- Мақсетимиз биринши гезекте районымыздағы жумыссыз жасларды жумыс пенен тәмийинлеў – дейди район ҳәкиминиң орынбасары Қуўандық Ешмуратов.\nДемек, бизди дәслепки тәшўишке салған толғанысларымыз әске-ақырын болса да шешимин табады екен. Бул еки тәреплеме үлкен жетискенлик болары анық.\nТаң қалдырған санлар.\nНәўбеттеги объект «Наўрыз» АПЖ аймағында жайласқан «International construction machinery» ЖШЖ болды. Бул жерде де таза имараттың, гүнжини қайта ислеп ҳәм таяр өним етип жетилистирип, экспорт ететуғын завод қурылмақта. Бул жердеги санлар да бизди ҳайран қалдырды.\n- Бул жерде айына 400 тонна гүнжи қабыл етилип, оннан 100 тонна өним ислениўи ҳәм келешекте 150 адам жумыс пенен тәмийинлениўи күтилмекте. Соның нәтийжесинде жумыссызлар санын кемейтиў, райондағы барлық пуқараларды жумыс пенен тәмийинлеў баслы мақсетимиз. Кала берсе, азық-аўқат ҳәм медицинада қолланатуғын бул гүнжилер тийкарынан Туркия ҳәм Қытайға экспорт етиледи. Бул объект шама менен 40 күнлерден соң иске түсиўи режелестирилген. Гүнжиниң 1 тоннасы 2500 долларды қурайды – дейди район ҳәкиминиң орынбасары Алишер Абдуразақов толып-тасып. Президентимиз «… бизге көзлери жанып турған, келешекке нық қәдем таслайтуғын жаслар керек» - дегенинде усындай ғайратлы, мийнеткеш, зәбердес жасларды нәзерде тутқаны анық. Ҳүрметли ел басшымыздың гәплери бундай жасларға қанат бағышлағанына гүман жоқ.\nРайонда бизди ҳайран қалдырған орынлар көп болды. Ең әҳмийетлилериниң бири китапқа орнатылған естелик болды. 2017-жылда ғәрезсизлик байрамы қарсаңында пайдаланыўға тапсырылған мәдений дем алыў орайында художник Полат Абдреймов тәрепенен дизайны исленген китапқа естелик орнатылған. Бул республикадағы бирден-бир китапқа орнатылган естелик. Сондай-ақ бул орында киши футбол стадионы, аттракцион, автодром бар.\nБизиң дыққатымызды тарқан жери китаптың сыртқы фонына белгили шайыр И.Юсуповтың сүўрети қойылған ҳәм китаптың қапталында алма мийўеси сәўлеленген.\n- Адам бир алма жесе, организми бир неше витаминлерден азық алады, буны инсан сезеди, ал, бирақ китап оқығанында инсанның санасы оннан да көбирек азықланады, бирақ буған оншама мәни беребермеймиз. Мине, усы екеўин уйғынластырыў мақсетинде китап монументиниң қапталында алма мийўесин сәўлелендириўди мақул көрдим – дейди художник П.Абдиреймов.\n«Тоқсаныншы жыллар музейи».\nРайонда усындай атамадағы музейдиң ашылыўы тап бизлер барған күни болып өткен. Бизлер бул музейдиң ең биринши тамашашөйлери болдық. Район ҳәкимиятының басламасы менен ашылған бул музейде өткен әсиримиздиң 90-жылларында халықымыз тәрепинен пайдаланылған буйымлар орын алған. Ҳәзирше музейде жәми 700 ден аслам экспонат бар. Бирақ, барлық истиң нәтийжеси оның басламасында. «Жақын тарийхқа музей қурыўдың неси машақат ҳә қандай қызығы бар» деген ойда болғанымыздан, бираз қысындық. Себеби, музей – бул халық ғәзийнеси, оның ҳәр бир экспонаты халкымыз тарийхын, дәўирдиң келбетин, заманның шежиресин сәўлелендиреди. Узақ өтмиш болмаса да, сол музейдеги базы-бир буйымлар қолланыўдан шығып қалған. Оның орнын жаңадан пайда болған техникалар менен әспаблар ийелеген. Бизиң бүгинги турмысымызда ең әҳмийетли орын тутатуғын компьютерлердиң усы бүгинге шекем қанашам әўледы шығып кеткен. Оның дәслепки нусқалары оғада аз мүмкиншиликке ийе болып, бүгингидей көринисинен пүткиллей парықланады. Ҳәзирги жасларымыздың көпшилиги, оның дәслепки нусқаларын ҳәттеки көрмеген. Демек, бундай музейди ашыў идеясын берген ҳәм оған баслама салып, шөлкемлестирген район басшыларына «барекелла, азаматлар» - деп, оларды қоллап-қуўатлаўымыз керек.\nБиринши жылқышылық фермер хожалығында.\nРайондағы «Бостан» АПЖда Қарақалпақстандағы биринши «Алым сейис» атындағы жылқышылыққа қәнигелескен фермер хожалығы дүзилген болып, бул жерде 100ге жақын түрли пародадағы атлар бағылмақа. Оларды көрип, бул фермерлик хожалығында да ислердиң қызығын екенлигиниң гуўасы болдық.\nКүн ақырында бизди район ҳәкими М.Қосназаровтың өзи қабыл етти. Әлбетте, ғажа-ғаж егислик ўақтында район мийманларына ҳәм болажақ журналистлерге үлкен ҳурмет көрсетип, олардың тәсирлери менен бөлисиўге ўақыт тапқан район басшысына рийзашылығымызды жасыра алмаймыз.\n«Елим деп, журтым деп» жан күйдиретуғын район басшысының әтирапындағы атқосшыларының да елин раўажландырыў жолындағы мийнетлери мақтаўға ылайық.\nИлайым, олардың ийгиликли жумыслары табыслы болсын.\nЖурналистика кафедрасы баслыгы.\n01 мая 2018 17:59 312 рет көрилди Комментариялар: 0 Принтер


КАРАНТИН: ТАЛАБЛАР ЮМШАТИЛМОҚДА, - Ўзбекистон овози газетаси\nКАРАНТИН: ТАЛАБЛАР ЮМШАТИЛМОҚДА,\nбироқ пандемия дунёни хавотирда ушлаб турибди\n2019 йилнинг декабрь ойи охирида Хитойнинг Ухань шаҳрида номаълум вирус тарқала бошлади. Бу вирус ҳаво орқали одамдан одамга юқади ва вақтида вирусни аниқлаб зарур даволаш ишлари олиб борилмаса, охир-оқибат ўлимга олиб келиши мумкин.\nБутун дунёда тарқалган бу кўринмас коронавирус балоси албатта бизни ҳам четлаб ўтмади. Аммо давлатимиз раҳбари томонидан вақтида кўрилган чора-тадбир, халқимизнинг бирдамлиги, сабр-матонати туфайли бу касаллик ривожланиб кетишининг олди олинди. Бошқача айтганда, минглаб одамлар ҳаёти асраб қолинди.\nБугунга келиб, карантин талаблари юмшатилди, қатор чеклашлар бекор қилинди, ҳаёт аста-секин изга тушмоқда. Бироқ карантин тартиблари, санитария талаблари бутунлай бекор қилингани йўқ, оз бўлса-да, хавф-хатар сақланиб турибди.\nШу сабабли Соғлиқни сақлаш вазирлиги томонидан огоҳлантирилмоқда, яъни халқимиз берилган эркинликни нотўғри тушунмаслик, карантин қоидаларига, жумладан, ижтимоий масофани сақлаш, яъни қўл бериб ёки қучоқлашиб кўришишдан тийилиш, жамоат жойларида тўпланмаслик, айниқса, ёшларнинг заруратсиз кўчага чиқмаслиги, ҳар ярим соатда юз-қўлни яхшилаб ювиш, тиббий ниқоб тақиш каби қоидаларга қатъий амал қилиш сўралмоқда. Акс ҳолда касалликни юқтириб олиб, оила аъзоларимизга хавф туғдиришимиз, оиламиз ва ҳатто давлатга янада катта зиён келтиришимиз тайин.\nТўғри хулоса чиқариш учун айрим мисолларга эътибор қаратайлик.\nСоғлиқни сақлаш вазирлиги маълумотига кўра, Ўзбекистонда инфекциядан зарарланиш ҳолатлари сони 4300 дан ошди. 2020 йил 7 июнь соат 18:00 ҳолатига кўра, Ўзбекистонда коронавирус инфекцияси қайд этилганлар сони 4302 нафарни ташкил этмоқда. Сўнгги саккиз соатда Ўзбекистонда яна 121 кишида коронавирус аниқлангани ҳақида хабар берилди. Бу маълумотлар Ўзбекистонда коронавирус инфекциясини юқтириб олиш борасидаги кунлик ўсиш кўрсаткичи бўйича янги рекорд қайд этилганидан далолат бермоқда, дейилади хабарда.\nКасалланганларнинг 13 нафари карантин марказидаги фуқаролар орасида, 98 нафари Тошкент шаҳрида, 2 нафари Сирдарё вилоятида, 8 нафари Тошкент вилоятида коронавирусга чалинганлар билан мулоқотда бўлганлар орасида қайд этилган.\nБугунгача 208 янги зарарланиш ҳолати қайд этилди ва бу кунлик ўсиш бўйича рекорд кўрсаткичдир. Шунингдек, 62 нафар бемор соғайиб, шу вақтгача тузалганлар сони 3330 нафарга етди. Шифохоналарда эса 955 нафар бемор даволанмоқда.\nБундан ташқари, Жаҳон соғлиқни сақлаш ташкилоти коронавируснинг иккинчи тўлқини юз берадиган муддатни маълум қилди. Унга мувофиқ, Европадаги эпидемиологик вазият яхшиланган ва коронавируснинг иккинчи тўлқини юз берадиган муддат жорий йилнинг сентябрида бошланиши ва мавсумий грипп тарқалиши билан бир вақтга тўғри келиши мумкин.\nЖССТнинг Европадаги минтақавий офиси директори Ханс Клюгенинг қайд этишича, Европадаги кўплаб давлатларда вазият яхшиланган, аммо у ҳукуматларни бўшашмасликка чақирди.\n— Вазият яхшиланмоқда, аммо байрам қиладиган пайт эмас, балки тайёргарлик кўрадиган вақт ва биз кузга тайёрланишимиз керак, — деб таъкидлади Клюге. — Шунингдек, иккинчи тўлқин вақтида тўхтатилмаса, ҳалокатли оқибатларга олиб келиши мумкин.\nКоронавируснинг иккинчи тўлқини аломатлари\nҲиндистон ва Эронда зарарланиш статистикаси яна кўтарилди, мутахассисларнинг фикрига кўра, бу коронавирус пандемиясининг иккинчи тўлқинини англатиши мумкин. Европа Иттифоқи мамлакатлари 1 июлга қадар ички чегараларни очишни муҳокама қилишмоқда. Буюк Британия ва Швеция Европадаги энг хавфли давлатлар деб ҳисобланяпти.\nЖонс Ҳопкинс университети маълумотларига кўра, 8 июнь ҳолати бўйича дунё бўйлаб коронавирус инфекциясини юқтириб олганлар сони 7 миллион кишидан ошди.\nКасалланиш ҳолатларининг аксарияти АҚШда қайд этилган, у ерда 1,9 миллион кишида коронавирус аниқланди, Бразилия иккинчи ўринда — 691,7 минг киши, кейин Россия — 467 минг, Буюк Британия — 287,6 минг, Ҳиндистон — 257,4 минг киши.\nДунёда коронавирусдан вафот этганлар сони 402 мингдан ошди. Вафот этганлар сони бўйича ҳам АҚШ биринчи ўринда — 110,5 минг, Буюк Британия — 40,6 минг, Бразилия — 36,4 минг, Италия — 33,8 минг, Франция — 29,1 минг киши.\nУниверситет маълумотларига кўра, коронавирус инфекциясининг тарқалиши дунёнинг 188 мамлакатида расман тасдиқланди.\nBBC касалланиш даражаси бўйича қитъаларда етакчи давлатларни ажратиб кўрсатди. Европада Буюк Британия, Италия, Франция ва Испания энг кўп зарар кўрган мамлакатлардир. Россия беморлар сони бўйича дунёда учинчи ўринда туради, аммо ўлим даражаси бошқа мамлакатлар билан солиштирганда анча паст. Дунё бўйича Covid-19 дан энг кўп зарар кўрган мамлакат Америка Қўшма Штатлари, Жанубий ва Марказий Америкада – Бразилия ва Мексика. Африкада – ЖАР, Миср ва Нигерия. Осиёда – Ҳиндистон ва Эрон.\nЕвропа чекловларни бекор қилмоқда\nЕвропа комиссияси 1 июлга қадар Европа Иттифоқига аъзо 27 давлатни блок ичида чегараларни очишга чақирди. Иттифоқ мамлакатлари ички ишлар вазирлиги раҳбарлари тегишли режаларни ишлаб чиқишга киришган. Шу билан бирга, мутахассисларнинг таъкидлашича, ҳозирча гап фақат Европа Иттифоқи ичкарисидаги чекловларни олиб ташлаш ҳақида бормоқда. Бошқа давлатлардан келувчилар учун қўйилган тақиқ қачон ва қай кўламда олиб ташланиши масаласи ҳам шу кунларда муҳокама қилинмоқда.\nШунингдек, Испания 1 июлдан бошлаб фақат Франция ва Португалия билан чегараларни очишни режалаштиряпти, Иттифоқ таркибидаги бошқа мамлакатлар ҳақида ҳали бирон-бир фикр билдирилмаган.\nБельгия эса аксинча, чекловларни муддатидан олдин олиб ташлашга тайёр. Расмий маълумотларга кўра, агар эпидемиянинг иккинчи тўлқини бошланиши каби бирор-бир фавқулодда ҳолат юз бермаса, мамлакат чегаралари 15 июнда очилади.\nФранция ҳукуматидаги илмий маслаҳатчиларнинг таъкидлашича, мамлакатда коронавирус эпидемияси назоратга олинган. Мутахассисларнинг фикрига кўра, бу ўз вақтида кўрилган чора-тадбирлар самарасидир. Бундан ташқари, ёз фасли бошланиши ва нисбатан юқори ҳарорат ёрдам беряпти.\nЎтган ҳафтанинг пайшанба куни мамлакат касалхоналарида Covid-19' дан 44 бемор вафот этди, кунлик янги зарарланиш ҳолатлари мингга яқин. Март ойида Францияда ҳар куни ўртача 8 мингта ҳолат қайд этилганди.\nФранцуз олимларининг таъкидлашича, мамлакатнинг турли минтақаларида инфекциянинг янги ўчоқлари пайдо бўлмоқда, аммо эпидемияга қарши бир неча ойдан бери давом этаётган курашдан сўнг энди шифокорларда вазиятни тезда назорат қилиш учун зарур (тестлар, контактларни кузатиш тизими) тажриба етарли. Ўтган ҳафтада мамлакат ичида ҳаракатланишга қўйилган чекловларнинг сўнггиси олиб ташланди. Расмийлар фуқароларни янги ижтимоий одоб-ахлоқ қоидаларига риоя қилишни давом эттиришга чақиришмоқда, бу, афтидан, узоқ вақт давомида эпидемия иккинчи тўлқинининг олдини олишдаги асосий шарт бўлиб қолади.\nЎтган ҳафтанинг жума куни Чехия Австрия ва Германия билан чегараларни очди. Бу режалаштирилганидан 10 кун олдин содир бўлди. Чехия Республикаси ва унинг қўшнилари ўртасидаги алоқа март ойи бошида тўхтатилганди. Ўтган ҳафтанинг жума куни тушдан бошлаб ушбу икки мамлакат ва Венгрия фуқароларининг Чехия Республикаси ҳудудига кириши бошланди. Ушбу ҳафтанинг сешанба кунидан бошлаб Словакия билан чегара очилади. 15 июндан бошлаб Чехия ҳукумати қулай эпидемиологик вазиятга эга бўлган бир қатор мамлакатлар, яъни Швейцария, Финляндия, Латвия, Литва ва Эстония фуқароларига ўз эшикларини очади.\nЎтган ҳафтанинг душанба куни Чехия фуқароларининг Бельгия, Франция, Италия, Нидерландия ва Испания каби нисбатан кўп зарар кўрган давлатларга саёҳат қилишлари мумкинлиги эълон қилинди. Бироқ ушбу мамлакатлар фуқаролари вирусга чалинмаганлик тўғрисидаги тиббий маълумотнома тақдим этиши керак. Чехия расмийлари фикрига кўра, Буюк Британия ва Швеция энг хавфли давлатлар ҳисобланади. Ушбу мамлакатларга саёҳат қилиш учун қатъий қоидалар жорий этилади. Сўнгги маълумотларга кўра, Чехияда эпидемия бошлангандан бери деярли 9,5 минг киши касалланиб, 326 киши вафот этган.\nБуюк Британияда 15 июндан бошлаб жамоат транспортида тиббий ниқоб кийиш мажбурий бўлади. Ушбу санада бир қатор кийим-кечак дўконлари очилиши режалаштирилган, шу туфайли метро ва автобусларда йўловчилар сони кўпайиши кутилмоқда. Ушбу қоида поездлар, самолётлар, паромлар ва кема йўловчиларига ҳам тааллуқлидир.\nБуюк Британия зарарланиш ҳолатлари ва ўлим ҳолатлари статистикаси бўйича Европада энг ёмон натижа қайд этаётган давлат ҳисобланади. Ўтган ҳафтанинг жума кунги маълумотларига кўра, мамлакатда 283 мингта касалланиш ҳолати ва 40 мингга яқин ўлим қайд этилган. Шу билан бирга, кунлик янги зарарланиш ҳолатлари сони камаймоқда. Ҳозирги кунда ҳар куни тахминан 5,6 минг кишига Covid-19 ташхиси қўйиляпти. Икки ҳафта олдин бу рақам 8 мингдан ошарди.\nЭронда коронавируснинг тарқалиши рекорд суръатларда давом этмоқда. 4 июнь куни 3574 нафар одам коронавирус инфекциясини юқтириб олган ва бу 19 февралда мамлакатда эпидемия бошланганидан бери кузатилган рекорд кўрсаткич. 5 июнь куни ҳам мамлакатда 3 мингга яқин ҳолат қайд этилди. Шу вақтгача Эронда 167 мингдан ортиқ зарарланиш ҳолати қайд этилган ва 8,1 мингдан ортиқ киши вафот этган.\n2 июнда Эронда икки ойда қайд этилмаган натижа кузатилган ва шу куни бир сутка ичида коронавирус билан касалланганлар сони 3000 тадан ошиб кетганди. Аввалги рекорд 30 мартда ўрнатилганди (бир суткада 3186та янги ҳолат). Май ойида Эронда кунлик касалланишлар сони 802 гача тушганди.\nҲиндистонда 4 июнь куни 9889, 5 июнь куни эса 9378 янги зарарланиш ҳолати қайд этилди. Мамлакатда жами ҳолатлар сони 236 мингдан ошди ва Ҳиндистон жаҳон рейтингида Италияни (234 мингдан ортиқ ҳолат) ортда қолдирди. Сўнгги бир кунда 286 нафар (бир кун олдин 275 ўлим) ҳиндистонлик коронавирус қурбонига айланиб, жами ўлимлар сони 6649 га етди — жаҳон бўйича энг ёмон 10-кўрсаткич.\n«The Guardian» нашри Ҳиндистон тиббий тадқиқотлар кенгаши доктори Ниведиту Гуптанинг фикрига асосланиб хабар беришича, мамлакат ҳали коронавирусдан зарарланишнинг авж нуқтасидан ўтмади.\nХитойда сўнгги суткада коронавирус билан касалланиш бўйича 5 ва касаллик белгисиз ўтаётган 3 ҳолат қайд этилди. Беморларнинг 8 нафари соғайди, вафот этиш ҳолатлари қайд этилмади. Янги касалланиш ҳолатларининг барчаси четдан юқтирилган. Мамлакатда умумий ҳисобда 83 027 киши коронавирусга чалинган. Беморларнинг 78 327 нафари соғайган, 4 634 нафари вафот этган. Касалхоналарда 66 нафар бемор қолмоқда. Коронавируснинг илк ўчоғи бўлган Уханда эса айни вақтда коронавирусга чалинган битта ҳам бемор қолмаган.\nЖанубий Кореяда сўнгги бир кунда 39 киши коронавирусга чалингани қайд этилиб, жами ҳолатлар сони 11 668 га етди. Мамлакатда май ойидан буён касалликнинг янги ўчоқлари беморлар сони ошишига сабаб бўлмоқда. 28 майда кунлик касалланишлар сони 79 тага етганди, сўнгги ҳафтада эса бу кўрсаткич 30-50 киши атрофида бўлиб турибди. Сўнгги бир кунда 7 киши коронавирусдан соғайиб чиқиб, тузалганларнинг умумий сони 10 506 нафарга етди. Касалликдан вафот этганлар сони ўзгармаган — 273 ўлим.\nБир сўз билан айтганда, ушбу глобал муаммони ҳал этишда дунёнинг турли мамлакатлари олимлари бу борадаги изланишларни жадал олиб боришяпти. Маълумки, коронавирусга қарши вакцина яратилганича йўқ, афсуски, топилган вакциналарнинг ҳали ҳеч бири аниқ натижага эга эмас. Шу боисдан ҳам ўзимизни ва яқинларимизни хавф остига қўймасдан, шифокорлар томонидан берилаётган тавсияларга қатъий амал қилишимиз талаб этилади. Шундагина коронавирус балосидан қутулишимиз мумкин бўлади.


20 май 2022, Тошкент вақти: 21:53\nЎзбекистон мактабларида ўқувчиларнинг калтакланиши тизимли муаммо экани айтилади. Видео скриншоти.\nСамарқандлик уч фарзанднинг онаси мактаб ўқитувчисини 10 ёшли фарзандини "аёвсиз калтаклаганлик"да айбламоқда.\nОзодликка келган 7 дақиқалик видеода она мактаб муаллими ўғлини толнинг шохчаси билан савалаганини иддао қилади.\nҲодиса Самарқанд вилоятининг Оқдарё туманидаги 53- сон мактабда 22 сентябрь куни содир бўлган.\nИсми очиқланмаслигини сўраган она ҳодиса тафсилотларини Озодликка сўзлаб берди.\n“Синфда ҳаммани олдида болачамни шунақа урган, думбаси кўкариб, қорайиб кетган. Толни шочаси билан урган. Охирги кунларда болам мактабга боргиси бўлмай юрувди, билсам, урар экан. Мактаб раҳбариятига бу ҳақда айтдим, ҳеч ким эътибор ҳам бермади. Урган синф раҳбари мактаб раҳбари муовини ҳам-да. Шунга мактабдагилар гапимга парво қилишмаяпти” , - дейди калтакланган боланинг онаси.\nОзодлик ўқувчиларни калтаклагани иддао қилинаётган ўқитувчининг уяли телефонига боғланди.\nСуҳбат бошида шахсини тасдиқлаган эркак Озодлик саволини эшитгач, бошқа жойга қўнғироқ қилдингиз, деб телефонни қўйиб қўйди.\nКейин унга қайта боғланиб бўлмади.\nОзодлик онанинг бу иддаоси юзасидан Халқ таълими вазирлиги Самарқанд вилоят Оқдарё тумани бошқармасига ҳам мурожаат қилди.\nБошқарманинг маънавият ишлари бўйича масъул ходими Ҳиммат Бўлаков болаларни калтаклаган ўқитувчига чора кўрилганини айтди.\n“Мени ўзим шуғулландим. Чиндан ҳам шунақа бўлган экан. Ҳозир у ўқитувчи мактабда ишламайди”, - дея гапни қисқа қилди Бўлаков.\nОзодлик суҳбатлашган 53- сон мактаб мактаб муаллимларидан бири эса, ҳамкасбини ҳимоя қилди:\n“Сиз айтаётган ўқитувчи жуда тарбияли бола. Озгина тартибга чақирган бўлиши мумкин, атайлаб қилмайдику буни?!“, - деди исми очиқланмаслигини сўраган муаллим.\nОқдарёдаги холат Ўзбекистон мактабларида сўнгги бир ҳафта ичида рўй берган Озодликка маълум иккинчи зўравонликдир.\nЎтган хафта Тошкент шаҳрининг Юнусобод туманидаги мактабларнинг бирида ўқитувчи ўз ўқувчиларини ураётгани акс этган видео тармоқларда тарқалган эди.\nЎзбекистон мактаб ва коллеж талабалари ҳамда болалар боғчалари тарбияланувчиларининг ўқитувчи-муаллимлар томонидан калтакланиши ноодатий ҳодиса эмас.\nМактабларда жисмоний зўравонлик, болаларни уриш, тепиш, чимчилаш ёки бошқа йўллар билан уларни жазолаш тизимли муаммолардан экани айтилади.\nШу йилнинг май ойида Қашқадарёнинг Шаҳрисабз туманидаги мактабнинг 11-синф ўқувчиси Элёр Абдураупов мактаб директори ва унинг ўринбосари томонидан калтакланганини айтиб, Озодликка шикоят қилганди.\nБир ой ўтиб, мактаб раҳбарлари ўқувчига енгил тан жароҳати етказганлик ва уни ҳақорат қилганликда айбдор деб топилиб, ҳар бири 245 000 сўмдан жаримага тортилган.\nТикТокдаги видео учун ўқувчини калтаклаган мактаб директори жазоланди\nЎтган йили Хоразм вилояти Хазорасп тумани Питнак шаҳридаги 3-сон ўрта мактабнинг 6-синф ўқувчиси Достон Султонов "Миллий истиқлол ғояси фани"дан дарс берувчи ўқитувчиси калтаклаб, тан жароҳати етказгани ҳақда Озодликка шикоят қилган эди. Ҳодисадан бир ҳафта ўтиб, ўқитувчи ишдан олинганди.\nИкки йил аввал эса, Хоразм вилояти Боғот туманидаги спорт мактаб интернати спорт мураббийси эса март ойида ўқувчини уриб комага туширгани ортидан жазога тотилган эди.\nЎзбекистон Халқ таълими вазирлиги тасарруфида мактаблардаги зўравонлик ҳолатлари ҳақида статистик маълумотлар бор-йўқлиги маълум эмас.\nОзодлик вазирлик матбуот котиби Лайло Рустамовага бу ҳақда юборган ёзма сўровига жавоб ололмади.\n“Эти сизники, суяги бизники”ми?\nОзодлик суҳбатлашган нафақадаги педагог Фазилат Рўзиева мактабларда “ўқувчиларни уриб ўқитиш” усули кенг тарқалганлигини айтади.\nУнинг сўзларига кўра, баъзи мактабларда уриш қаттиққўллик сифатида қаралиши ва буни ота-оналар ҳам маъқуллаши ачинарли.\n“Ўқувчиларни уриш Совет давридан бери бор аслида. Ҳозир телефон, интернет деган нарсалар чиқиб кетиб, бу холатлар кўриниб қоляпти. Сал чертиб қўйса ҳам интернетга чиқаришяпти. Афсуски, баъзи мактабларда уриб ўқитадиган ўқитувчиларга қаттиққўл, талабчан деб қаралади. “Гўшти сизники, суяги бизники”, деб бунақа “қаттиққўллик”ни маъқуллайдиган ота-оналар ҳам бор. Лекин мен уришга қаршиман. Урмасдан ҳам болани тартибга чақирса бўлади. Аслида малакасиз ўқитувчилар уради. Шунақа ўқитувчилар ҳам борки, бир қараши билан болаларни тартибга чақира олади. Ҳамма нарса мактаб раҳбариятига боғлиқ. Болаларга зўравонлик қилиняптими, бунга шу мактабнинг раҳбари масъул аслида”, - дейди тошкентлик муаллима.\nЎзбекистонлик таниқли блогер Ақида Ханум мактаблардаги зўравонликларнинг "миллат генофондига ёмон таъсири" ҳақида гапиради.\n“Камситиш, зўравонлик, қўл кўтариш каби ҳолатлар бўлаётган мактаблардан келажакда кимлар етишиб чиқиши мумкин? Билим масканларида бўлаётган зўравонликлар, камситишлар, бу ерда нафақат болалар, балки муаллимларга ҳам қўл кўтарилаётгани, устидан кулиб, мазаҳ қилишлар бўлаётгани - миллатнинг бўладигани бўлиб бўлди, келадиган жойига келиб бўлди, дегани эмасми? Ёмон нарса бу жудаям. Эртага кимларнинг қўлида қолиб кетади миллат. Жоҳилларнинг қўлида қоладими?, - дейди Ақида Ханум Озодлик билан суҳбатда.\n"Зўравонлик зўравонликни туғдиради"\nАйни пайтда Ўзбекистон мактабларида ўқитувчиларнинг ўқувчиларнинг ота - она ёки қариндошлари томонидан дўппосланиш ҳолатлари ҳам кенг тарқалган.\nШу йил апрелида Қашқадарё вилоятининг Чироқчи туманида “2” баҳо қўйган ўқитувчи ўқувчининг акаси томонидан калтаклаганди.\nКейинчалик “2” баҳо олган ўқувчининг онаси мактаб директорининг маънавий- маърифий ишлар бўйича ўринбосари лавозимида ишлаши ўртага чиққан.\nҚашқадарёнинг Касби туманидаги 50-сон мактабнинг инглиз тили ўқитувчиси Лобар Эргашева ўқувчисига дакки бергани учун унинг қариндошлари томонидан калтакланганини иддао қилган.\nҚашқадарёда бу сафар ҳомиладор ўқитувчи калтакланди\nБаъзи ҳолатларда мактаб ўқувчилари ўз тенгдошлари тарафидан зўравонликка учрайди.\nМаҳаллий матбуот ҳуқуқ-тартибот идоралари маълумотларига таяниб, мактаб ўқувчилари орасида пичоқбозлик ҳолатлари кўпайганига эътибор қаратган.\nШу ҳафта ижтимоий тармоқларда бир гуруҳ мактаб ўқувчилари ўзаро жанжаллашаётгани тасвирланган видео тарқалди.\nТошкент шаҳар ИИББ матбуот хизмати маълумотига кўра, жанжал иштирокчилари 94 -сонли умумтаълим мактабининг 9-10 -синф ўқувчилари ва 145 -сонли умумтаълим мактабининг 9 -синф ўқувчилари бўлган.\nМожаро Телеграм орқали ёзишмаларда бошланган, лекин кейинчалик болалар масалани шахсан ҳал қилишга қарор қилишган.\nЖасур Иброҳимовнинг ота-онаси ўғлининг ўлимида айблангандан суд орқали 651 732 760 сўм ундирмоқчи\nТаълим соҳаси мутахассисларига кўра, зўравонлик ёки болага жисмоний куч ишлатиш уларнинг руҳий саломатлиги ва билимларни ўзлаштиришига салбий таъсир кўрсатади.\nРуҳшунослик фанлари номзоди, педагог Маҳмуд Йўлдошевнинг айтишича, зўравонлик зўравонликни туғдиради.\n“Болани калтаклаш дахшат фожиаларга олиб келади. Шахсларнинг руҳиятига таъсир қилади. Мактабда таёқ еган бола кўчага чиқиб, бировни уришга ҳаракат қилади. Зўравонликка зўравонлик, кейин қамоққа кетади. Бу бир-бири билан боғлиқ. Ҳеч бир инсон ўз боласини эски замондаги каби гўшт деб атамаслиги, "эти сизники, суяги бизники", демаслиги керак. 21-асрда одам онг билан яшаши керак. Ўқувчи - илм излайдиган одам, унинг калласи кўза эмас. "Калласи шам, уни ёқинглар" дейилган, у билим излаб кетсин”, - дейди Муҳмуд Йўлдошев.\nЮНЕСКО ташкилоти дунё давлатларини мактабларда зўравонлик ва қўрқув муҳитини бартараф этишга чақириб келади.\n"Ўжар, қулоқсиз ва тажовузкор"\nМутахассислар Ўзбекистондаги таълим муассасалари ва умуман мактаб ёшидаги болалар орасида зўравонлик ҳолатларининг кучайишида ташқи миграция ёки ота-оналарнинг оммавий равишда меҳнат муҳожирлигига кетиши асосий омиллардан эканини айтишади. Бирлашган Миллатларнинг болалар жамғармаси - ЮНИСЕФ ўтказган тадқиқотга кўра, ота-оналари узоқ муддат меҳнат муҳожирлигига кетган ёш болалар "кўпинча ўжар, қулоқсиз ва тажовузкор бўлиб қолишади, бу айниқса улар ота-оналарини соғинишганда кўзга яққол ташланади. Уларнинг 37 фоизига яқини ўз ғазабларини ака-ука ва опа-сингилларига йўналтирсалар, 18 фоизи эса катталарга нисбатан қўпол муносабатда бўлишади".\nЎтган йили майида эълон қилинган ҳисоботда айтилишича, ЮНИСЕФ сўровида қатнашган болаларнинг 7 фоизга яқини уларнинг ота-оналари сафарга кетганларидан сўнг васийлар томонидан қўлланиладиган жисмоний жазолар уларнинг кайфиятининг янада тушишига сабаб бўлишини айтган.\nЮНИСЕФга кўра, ота-оналарнинг оммавий равишда меҳнат муҳожирлигига кетиши уйда қолган фарзандларининг моддий аҳволини яхшилаган, аммо руҳий-ҳиссий ҳолатига салбий таъсир кўрсатган.\n"Зўравонлик болаларнинг ривожланишига тўсқинлик қилади, билим олиш қобилиятини пасайтиради, дарсларга қатнашларини камайтиради, ўз-ўзини ҳурмат қилиш даражасини тушириб юборади, ҳиссий стресс ва тушкунликни келтириб чиқаради, баъзида қасддан ўз-ўзига зарар етказишга ундайди", дейилади ЮНИСЕФ тадқиқотида.\nЎзбекистондаги таълим расмийлари эркак ўқитувчиларнинг меҳнат муҳожирлигига кетиши мактабларда таълим ва тарбияга салбий таъсир кўрсатганини айтишган, аммо бу хулоса қандай тадқиқотга асослангани номаълум.\nХалқ таълими вазирлиги мактабларда ўқувчиларнинг калтакланиши билан боғлиқ ҳодисаларни шарҳламаган. Бу борада бирон жиддий тадқиқот ўтказилгани ҳам маълум эмас.\nМактабларга ёзувчи ва журналистлар “десанти” ташланди - улар ахборот хуружига қарши курашади


Қаршининг "Севинч" жамоаси ички чемпионатда биринчи даврадан кейин яққол пешқадам бўлиб турибди\n12:27 / 14.07.2015\nЎзбекистон аёллар футболи бўйича ички чемпионатнинг биринчи давраси якунланди.\nБиринчи даврадан кейин пешқадам жамоалар яққол ажралиб туришибди. Жадвалда биринчи ва тўртинчи ўрин эгалари орасида 12 очколик фарқ мавжуд.\nБиринчи ўринда одатдагидек Қаршининг "Севинч" жамоаси жойлашган. Ўзбекистоннинг 11 карра чемпионлари бу йилги мавсумда ҳали бирорта ҳам ўйинда мағлуб бўлишмади. Владислав Хан бошқарувидаги жамоа 11та ўйиннинг барчасида ғалаба қозонган ва бу ўйинларда рақиблар дарвозасини 56 марта ишғол этиб, ўз дарвозаларидан 6та гол ўтказиб юборишган ҳамда 33 очко билан яққол пешқадамга айланишган.\nТурнир жадвалининг иккинчи ўрнида эса 11 турда 28 очко тўплаган "Металлург" жойлашган. Шерали Бобоқулов шогирдлари 11 ўйинда 9 ғалаба, 1 мағлубият ва бир дуранг қайд этишган. Тўплар нисбати эса 63:7 кўринишида. Бу жамоанинг асосий ҳужумчиси 34 ёшли Наргиза Абдурасулова рақиблар дарвозаларига урилган 63та голдан 43тасига муаллифлик қилган.\nУчинчи ўринда эса "Бунёдкор" қизлар жамоаси кетмоқда. Улар 24 очко жамғарган ҳолда "Андижанка" (21 очко) жамоасидан ўзиб кетишган.\n"Хоразмнинг "Тўмарис" жамоасининг аҳволи жуда оғир. Бу жамоа барча ўйинларда мағлуб бўлишди. Бундай ҳодиса 5 йилдан бери кузатилмаганди", дейди Аёллар футболи уюшмаси бош мутахассиси Алишер Файзиев.\nИккинчи давра баҳслари 3 август кунида бошланади.


Мақсад ҳақида | www.ziyouz.uz\nБош саҳифа ҲикматномаТафаккур гулшаниМақсад ҳақида\nҲаётдаги мақсад инсон қадр-қиммати ва бахтнинг асосидир.\nИнсоннинг барча истакларини қондирингу, лекин ундан яшаш мақсадини олиб қўйингчи, қарабсизки, у нақадар бахтсиз ва ожиз кимсага айланиб қолади.\nИнсон мусибатларини тобора камайтириб, инсон роҳат-фароғатини тобора ошириш. Доно ва софдил одамларнинг бутун куч-ғайрати доимо онгли ёки онгсиз равишда, бевосита ёки билвосита мана шу мақсадга қаратилган эди.\nҲаётий кураш белгиланган мақсад сари онгли интилишга айланган пайтдан бошлаб киши ўзини бахтли ҳисоблаши мумкин.\nМақсад бахтга эришишдан иборат бўлмоғи лозим, акс ҳолда, гулхан етарли даражада гуриллаб ёнмайди, ҳаракатлантирувчи куч етарли даражада қудратли бўлмайди — бинобарин, муваффақиятга ҳам тўла эришилмайди.\nҲаётнинг маъноси орзу-ниятлар сари интилишнинг гўзаллиги ва қудратидадир, шунинг учун тирикликнинг ҳар дақиқаси ўзининг юксак мақсадига эга бўлиши керак.\nМенинг назаримда, ўз олдига мақсад қўйган ва шу мақсади учун бор кучини фидо этган кишигина бахтли бўлмоғи мумкин.\nШон-шавкат юксак мақсад сари интилганнинг мулкидир.\nАйтиш мумкинки, ҳар бир айрим кишида ва умуман ҳаммада ҳам маълум мақсад бўлади, шу мақсадга интила туриб, улар бир йўлларни эътироф этадилар, баъзиларини эса рад қиладилар.\nҲаёт мудом ҳаракатда бўлмоғи учун хоҳиш ўлмаслиги керак.\nҲар кимнинг кўз ўнгида, ҳарқалай, ўзига буюк кўринувчи ва агар уни энг чуқур эътиқод, чинакам қалб овози буюк деб эътироф этса, чиндан ҳам буюк бўлган муайян мақсади бор…\nҚалбни орзудан маҳрум қилиш ерни ҳаводан айриб қўйиш билан баробар.\nИнсоннинг моҳияти унинг хоҳишларида акс этади.\nИстак адо бўлган ерда одам ҳам адо бўлади.\nОдамларни ўз олдиларига қўйган мақсадларига қараб баҳолаш керак.\nОдамнинг ўз жонини тикишга ҳам тайёр турган бирон мақсади бўлмаса ёмон.\nБир жиҳатдан, моҳият-еътибори билан ўз олдига мазмундор мақсад қўйиб, иккинчи бир томондан, шу мақсадга қаттиқ амал қилган одам чинакам характерли инсондир, чунки у шу мақсадлардан воз кечса, унинг ўзига хослиги йўқолган бўлур эди.\nУзоқни кўрадиган одам ўзининг ҳар бир истаги учун алоҳида ўрин топа билиши ва кейин уларни навбатма-навбат амалга ошириши керак. Очкўзлигимиз кўпинча бу тартибни бузиб юборади ва бир вақтнинг ўзида бизни шунчалар кўп мақсадлар кетидан чопишга мажбур этадики, натижада майда-чуйдаларга ўралашиб, энг муҳим нарсани эса эсдан чиқариб қўямиз.\nСира шошилмайдиган одам ҳам мабодо у ўз мақсадидан чалғиб кетмаган бўлса, мақсадсиз тентираб юрган одамга қараганда жадалроқ юради.\nТўғри йўлда судралиб бораётган одам ҳам йўлдан адашган шошқалоқдан ўзиб кетади.\nЎз интилишинг маррасига етмоқчи бўлсанг — мулойимлик билан адашган йўлингни сўра.\nҚандай мақсад бўлишидан қатъий назар, унга ғоят жиддият билан интилиш ўша мақсадга эришиш йўлидаги ярим ютуқдир.\nДунёни кўпдан бери уммонли океан дейишади, лекин унда компас билан сузган одам бахтлидир.\nПринтсипсиз ва иродасиз киши компаси ва рули йўқ кемага ўхшайди, у сал шамол ўзгариши билан йўналишини ўзгартираверади.\nШундай одамлар борки, улар сувга тушган хасдек ҳеч бир мақсадсиз дунёдан ўтиб кетадилар; улар сузишмайди, оқим уларни олиб юради.\nАгар мақсадсиз бўлсанг ҳеч нарса қилолмайсан, мақсадинг катта бўлмаса буюк иш қилолмайсан.\nМайда ишларга зеб берган одам буюк ишларга ноқобил бўлади.\nИнсон бор кучини ишга солиши учун ўз олдига илҳом бағишлайдиган бирон-бир олижаноб мақсад қўймоғи лозим.\nКиши ҳаётда ўз олдига муайян бир мақсад қўймоғи лозим… Ўз кучига яраша мақсад қўйиш учун сўзсиз етарли даражада ақл-фаросатли бўлиш ҳам керак.\nОдамлар ичида энг бўлмағури истаги йўқ кишидир.\nМақсади улуғлашган сари одамнинг ўзи ҳам улуғлашиб боради.\nМақсадсиз фаолият йўқ, манфаатсиз мақсад йўқ, фаолиятсиз эса ҳаёт йўқ. Манфаатлар, мақсадлар ва фаолият манбаи — ижтимоий ҳаёт субстантсиясидир.\nУлуғ ақл эгалари ўз олдиларига мақсад қўядилар, қолган одамлар ўз истаклари орқасидан эргашадилар.\nМуайян бир мақсадга йўналтирилмаган ақл изсиз йўқолади; ҳамма ерда бўлмоқ ҳеч ерда бўлмаслик деган сўздир.\nЎз олдингизга яхши мақсадлар қўйинг. Биз бирон-бир нарсага қарши курашибгина қолмай, балки энг аввало бирон-бир нарса учун ҳам курашишимиз лозим.\nЕ. И. МАРСИНОВСКИЙ\nЮксак мақсадлар юзага чиқмай қолган тақдирда ҳам биз учун у амалга ошган паст мақсадлардан кўра қимматлироқдир.\nАгар интилиш соф кўнгилдан чиқса, ҳарқалай, чалароқ қолиб, аниқ нишонга тегмаса ҳам жуда катта фойда келтириши мумкин.\nЎз табиатига кўра турлича бўлган босқичларни қатъий фарқлаш, уларнинг келиб чиқиш шароитини хушёрлик билан ўрганиш, асло пировард мақсадни орқага суриш эмас, асло ўз йўлини секинлатиш эмасдир.\nВазият ўзгарувчан бўлса ҳам принтсиплар ҳеч қачон ўзгармайди.\nМақсадга яқинлашган сари машаққат ортиб боради. Лекин ҳар бир киши юлдузларга ўхшаб сокинлик билан, шошмасдан, бироқ белгиланган мақсад томон узлуксиз интилган ҳолда ўз йўлларини босиб ўтишлари керак.\nКим буюк мақсадга интилса, ўзини ўйламаслиги зарур.\nМақсадга олиб борадиган йўлнинг узоқ-яқинлиги аҳамиятсиз.\nКам куч сарфлаб ўз мақсадига етишишлик энг зўр мукаммаллик бўлуб туюлади менга.\nВоситалар характери худди мақсад характерига ўхшаган бўлиши керакки, шундагина воситалар мақсадга олиб бориши мумкин. Ноўрин воситалар фақат ноўрин мақсадларга ярайди.\nОлижаноб мақсад шу мақсад йўлида киши фаолиятини янада хушфазилат қилади.\nЭнг муқаддас иш ҳам уни рўёбга чиқариш йўлида жиноятдан тап тортилмаса, таҳқир ва куфурликка айланади.\nҲаракат воситалари унинг натижалари билан қўшилиб кетади.\n…Ноҳалол воситаларни талаб қиладиган мақсад ҳалол мақсад эмас…\nНомуносиб воситаларни оқловчи мақсад ҳеч қачон юксак мақсад бўлолмайди.\nА. Э. ЭЙНШТЕЙН\nВосита мақсаднинг жон-танига сингиб кетган тақдирдагина мақсадга эришиш мумкин.\nУлуғ ғоя ҳам ярамас муҳитда бузилиб, қатор бемаъниликларга айланиб кетади.\nОдамлар воситани мақсад деб билиб, ўзларини ҳам, бошқаларни ҳам янглиштирадилар, натижада уларнинг бутун уринишларидан ҳеч нарса чиқмайди, чиққанда ҳам ўзлари интилган нарсанинг акс натижаси чиқади.\nМўлжалдан ўтиб кетган одам ҳам мўлжалга теголмаган одамдек доғда қолади.\nМеъёрдан ошириб юбориш — мақсадга етиш эмас.\nФақат мақсадга етолмаганнигина эмас, балки беш қўлни оғизга тиққанни ҳам мақсадсиз дея ҳисоблаш керак.\nҲаётимиз — саёҳат, ғоя эса — йўлчи юлдуз. Йўлчи юлдуз бўлмаса ҳаммаси тўхтайди-қолади. Мақсад бой берилса, куч гўё мутлақо бўлмагандек.\nИнсон қайси манзилга кетаётганини билмаса, унинг елканига ҳеч бир шамол ҳам дуч келмайди.\n← Аввалги Аввалги Эътиқод ва идеаллар ҳақида\nКейинги → Кейинги: Эҳтирослар ва ташаббус ҳақида


Қайд этилишича, бу клубларни Чемпионлар лигасидан четлатиш тўғрисидаги қарор 23 апрел куни қабул қилинади.\nДания футбол иттифоқи президенти ҳамда УЕФА ижроия қўмитаси аъзоси Йеспер Меллер «Реал», «Манчестер Сити» ва «Челси» клублари Суперлигада иштирок этишини эълон қилгани сабабли Чемпионлар лигасидан четлатилиши лозимлигини таъкидлади.\n«Реал», «Манчестер Сити» ва «Челси» клубларини Чемпионлар лигаси яримфиналидан четлатилишини кутяпман. УЕФА Чемпионлар лигасини қандай якунлаши ҳақида бош қотиришига тўғри келади», - дея Меллернинг сўзларини келтирмоқда Goal.\nМаълумот учун, «Манчестер Сити», «Челси» ва «Реал» жамоалари ЕЧЛ чоракфиналида «Боруссия», «Порту» ва «Ливерпуль»ни мағлуб этиб, яримфиналга чиққан эди. Ушбу босқичга етиб келган клублар орасида фақатгина «Пари Сен-Жермен» Суперлигага иштирок этишдан бош тортган.\n19 апрел куни Испаниянинг «Реал», «Барселона», «Атлетико», Италиянинг «Милан», «Интер», «Ювентус» ва Англиянинг «Арсенал», «Челси», «Ливерпуль», «Манчестер Сити», «Манчестер Юнайтед» ва «Тоттенҳэм» клублари Суперлига ташкил этилишини эълон қилганди. Мусобақада 20та клуб қатнашади — 15та таъсисчи клуб ва мавсумдаги натижаларига кўра қўшиладиган яна 5 жамоа.\nФранциянинг «Пари Сен-Жермен», Германиянинг «Бавария» ва «Боруссия» ҳамда Португалиянинг «Порту» клублари Суперлигада иштирок этиш таклифини рад этди.


2017 йилдаги диний-маърифий соҳадаги энг муҳим...\n29.12.2017 16:50 0 4013\nЎзбекистонлик мусулмонлар ҳайит намозида.\n2017 йил 17 январь. 2017 йилдан ўзбекистонлик фуқаролар учун ҳаж квотаси 7200 нафар қилиб белгиланди (илгари бу кўрсаткич 5200 нафар эди).\n2017 йил 31 май. 2017 йилдан ўзбекистонлик фуқаролар учун умра квотаси 10000 нафар қилиб белгиланди (илгари бу кўрсаткич 6000 нафар эди).\nЎзбекистон Зуҳриддин Исомиддинов ислоҳот маърифат\nМаданият 24/02, 11:44\nЖамият 24/02, 09:32


Саломатликни мустаҳкамлашнинг жуда осон ва ёқимли усулларидан бири пиёда юришдир. Қуйида бу машғулотнинг қатор афзалликлари ҳақида ҳикоя қиламиз.\n1. Тафаккурга ундайди\nСокинлик билан, мушоҳада қилиб пиёда юриш кишини кўп нарсалар ҳақида яхшилаб ўйлаб олишга, ҳаётий муаммоларда энг тўғри йўлни топишга ундайди. Тафаккур қилиш, фикрларга берилишнинг саломатликка ижобий таъсири ҳам ўз исботини топган;\n2. Кайфиятни кўтаради, янги ғояларга туртки беради\nОчиқ ҳавода пиёда юриш кайфиятни кўтариши, тушкунликни енгишда ёрдам бериши исботланган. Шунингдек, юриш жараёни креатив ғоялар туғилишига ҳам туртки беради. Ақлий фаоллик эса организмда ижобий реакцияларга сабаб бўлади;\n3. Аллергияни енгишда кўмакчи\nАллергиялар мавсумида бу касалликка чалинганлар ўзларини ҳимоя қилиш учун уйга қамалиб олишни тўғри йўл деб ҳисоблайдилар. Аслида ундай эмас – юриш ва югуриш нафас олиш аъзолари фаолиятига ижобий таъсир қилади. Бу эса ўз навбатида аллергенларга чидамлиликни оширади;\n4. Умр давомийлигини узайтиради\nКўп йиллик тадқиқотлар натижасига кўра, ҳар куни бир ёки ундан ортиқ километр масофани пиёда босиб ўтишга одатланганлар бундай машғулотни хуш кўрмайдиганларга нисбатан 7 йилгача кўпроқ умр кўрганлари маълум бўлган. Шунингдек, мунтазам пиёда юриш ёшликни ҳам узайтириши ҳақида далиллар мавжуд;\n5. Моддалар алмашинувини яхшилайди\nЮқори қон босими, қанд миқдорининг баландлиги, ортиқча вазн, асабийлик, турли касалликларга тез чалинувчанлик, бош оғриғи, тез чарчаш... Бу рўйхатни узоқ давом эттириш мумкин ва буларнинг барчасига мунтазам пиёда бериш орқали яхшигина зарба берса бўлади.\n6. Пулни тежайди\nБугунги кунда спорт заллари ва фитнес клублари жуда кўп. Аммо уларга қатнаш яхшигина пул туради. Бундан ташқари, велотренажёр сотиб олиб уйда шуғулланиш учун ҳам чўнтакни қуритишга тўғри келади. Шунчаки пиёда юриш эса йўл-йўлакай ишларни битириш билан бирга пулталаб машқлардан, йўлкирадан ва энг муҳими – жуда қиммат тиббий муолажалардан қутқаради.\n7. Уйқуни яхшилайди, стрессдан ҳимоялайди\nАсримизнинг қулоч ёзаётган муаммолари қаторида стресс ва уйқу бузилиши алоҳида ўрин тутади. Бу икки муаммо бир-бирига чамбарчас боғлиқ ва қайси бири қайсинисини чақириши бўйича баҳслар давом этмоқда. Мунтазам пиёда юриш ақлий тетиклик билан бирга жисмоний чарчоққа олиб келади. Бу эса ўз навбатида асабни тинчлантириб, тиниқиб ухлашга замин яратади;\n8. Суякларни мустаҳкамлайди\nАлбатта, қатор суяк касалликлари борки, уларда пиёда юриш нафақат бефойда, балки зарарли ва хавфли ҳамдир. Янги жароҳатлар, артритнинг фаол босқичлари шулар жумласидан. Аммо мутлақ кўпчилик учун пиёда юриш суякларни мустаҳкамлашдек муҳим ютуқни келтиради. Таянч ҳаракат тизимининг мустаҳкамлиги эса жуда кўп тизимлардаги муаммоларнинг олдини олади;\n9. Кўришни яхшилайди\nОчиқ ҳавода, истироҳат боғларида, кенг далаларда сайр қилаётган инсон истаса-истамаса узоқларга тикилади, турли манзараларни томоша қилади. Пиёда юриш ортидан қон айланиши яхшиланиши кўзга ҳам ўз таъсирини ўтказмай қолмайди. Энг муҳими, сайр жараёнида кўз турли гаджетлардан, тўрт девор чекловидан дам олади;\n10. Касалликларнинг олдини олиш билан бирга яқинларингиз билан суҳбатда бўласиз\nМеъёрида, масофа мунтазам ошириб борилувчи пиёда юришнинг ножўя таъсири йўқ, саломатлик учун фойдали жиҳатлари талайгина. Бундан ташқари, самимий суҳбатдош билан ҳамроҳ бўлиш бу машғулотни янада ёқимли қилади.\nХўш, инсон кун давомида қанча вақт ёки масофа пиёда юриши керак?\nҲаммаси индивидуал. Ўз ҳолатингизга қаранг, қанча юргингиз келса, шунча юринг ва масофани ҳар куни ўртача 100 қадамдан ошириб боришга ҳаракат қилинг. Шунчаки юрмай, йўл-йўлакай ишларингизни битиринг, яқинларингизни, дўстларингизни йўқланг. Фарзандларингиз, набираларингиз бўлса эргаштиринг, дўстларингизни чорланг. Энг муҳими, бу жараёндан лаззатланишни ўрганинг, ўзингизни қийновчи машғулот сифатида қабул қилманг.\nМаълумот учун: юриш тезлиги ҳам бор ва у қуйидагича фарқланади:\nЖуда секин юриш – дақиқасига 60-70 қадам;\nСекин юриш – дақиқасига 70-90 қадам;\nЎртача тезликда юриш – дақиқасига 90-120 қадам;\nТез юриш – дақиқасига 120-140 қадам;\nЖуда тез юриш – дақиқасига 140 қадамдан кўпроқ;


Тошкентдаги институтнинг Қаршида филиали ташкил этилди\n29 Мая 2019 851\nҲукумат қарори билан Тошкент ирригация ва қишлоқ хўжалигини механизациялаш муҳандислари институтининг Қарши филиали ташкил этилди (2019 йил 28 май, 437-сон), деб хабар бермоқда “Ҳуқуқий ахборот” канали.\nҚишлоқ ва сув хўжалиги соҳаси учун юқори малакали кадрларни миллий ва халқаро стандартлар даражасида сифатли тайёрлашни таъминлаш Филиалнинг асосий вазифаларидан этиб белгиланди.\nФилиалда ўқув жараёни 2019/2020 ўқув йилидан бошланади ҳамда талабаларни қабул қилиш сони ҳар йили тасдиқланадиган республика олий таълим муассасаларига ўқишга қабул қилиш квоталаридан келиб чиққан ҳолда белгиланади.\nШунингдек, қарор билан Филиал ҳузурида академик лицей ташкил этилди.\nҚарши агробизнес ва тадбиркорлик касб-ҳунар коллежи – Филиалга, Қовчин қишлоқ хўжалиги касб-ҳунар коллежи биноси академик лицейга берилди.\nМазкур касб-ҳунар коллежлари ўқувчилари ўқишни битиргунларига қадар Филиал ва академик лицей биноларида ўқишни давом эттирадилар.\nФилиал ва академик лицей онлайн маъруза ҳамда масофавий таълим учун телекоммуникация жиҳозлари ва инфратузилма билан таъминланади, шунингдек, уларни юқори тезликдаги интернет ҳамда электрон таълим миллий тармоғига улаш чоралари кўрилади.\n30 Авг 2019 5942\n23 Авг 2019 2767\n7 Сен 2019 2560\n18 Сен 2019 2458\n6 Сен 2019 2373\n15 Сен 2019 2059\n11 Сен 2019 1989\n15 Сен 2019 1844


ТАРИХИЙ ДЎСТЛИК ВА ИШОНЧЛИ ШЕРИКЛИК - Ўзбекистон овози газетаси\nянги босқичга кўтарилмоқда\nХитой Халқ Республикаси раҳбарининг мамлакатимизга ташрифи доирасида Президент Ислом Каримов ва Си Цзиньпин Ўзбекистон Республикаси Олий Мажлиси Қонунчилик палатасига ташриф буюрдилар. Хитой Раиси ва Ўзбекистон Президенти Ўзбекистон Республикаси Олий Мажлиси Сенати аъзолари ва Қонунчилик палатаси депутатлари олдида нутқ сўзладилар.\n— Тарихдан яхши маълумки, Ўзбекистон ва Хитой халқларининг ўзаро дўстона муносабатлари, ҳамкорлиги замонлар оша мустаҳкамланиб, янгича маъно ва кўлам касб этиб келган. Ишонч билан айтиш керакки, бугун мана шу алоқаларда яна бир янги саҳифа очилди.\nХитой Халқ Республикаси Раиси Си Цзиньпиннинг Ўзбекистон Республикаси Олий Мажлисидаги нутқини залда бевосита тинглаб, бу ҳақиқатга яна бир бор иқрор бўлдим. Мазкур маърузада таъкидланганидек, Хитой билан Ўзбекистон манфаатлари ва тақдири муштарак, қувонч ва ташвишни биргаликда баҳам кўрадиган тенг ҳуқуқли ҳамда ўзаро манфаатдор шериклардир. Бугун ана шу фикрлар чин маънода ҳаётда ўз ифодасини топаётганини ўз кўзимиз билан кўриб, гувоҳи бўлиб турибмиз.\nАйниқса, Ўзбекистон Республикаси ва Хитой Халқ Республикаси ўртасида имзоланган Дўстлик ва ҳамкорлик тўғрисидаги шартнома, шунингдек, мамлакатларимиз ўртасида 2014-2018 йилларга мўлжалланган Стратегик шериклик муносабатларини ривожлантириш дастури ва бошқа кўплаб муҳим ҳужжатлар алоқаларимизнинг шартномавий-ҳуқуқий асосларини мустаҳкамлаш, турли соҳалардаги кенг кўламли ҳамкорликка асос бўлиб хизмат қилмоқда.\nБунга қуйидаги рақамлар ҳам мисол бўла олади. Жумладан, 2015 йилда Хитой билан Ўзбекистоннинг ўзаро савдо-сотиқ ҳажми 4 миллиард АҚШ долларидан ошди. Эътиборли томони шундаки, бу кўрсаткич дипломатик муносабатлар ўрнатилган дастлабки йилга қараганда 70 баробардан кўпроқ ўсди.\nВатанимиз мустақиллигининг 25 йиллиги арафасида халқимизга муносиб туҳфа бўлган Ангрен – Поп темир йўл линиясининг қуриб битказилишида ҳам хитойлик ҳамкорларимизнинг хизматларини эътироф этиш лозим.\nШу йилнинг февраль ойида Хитой билан Марказий Осиё ўртасидаги транспорт йўлагининг янги бўғини бўлган Ангрен — Поп темир йўл линиясининг Марказий Осиёдаги энг узун туннели қурилиши ниҳоясига етди. Хитой — Қирғизистон — Ўзбекистон темир йўл магистралини барпо этилиши иқтисодий ўсишнинг мустаҳкам коммуникацион асоси бўлиб, бу мамлакатларимизнинг ўзаро ҳамкорлиги ишончли инновацион иқтисодий ўсишга ҳам хизмат қилаётганини кўрсатмоқда.\nСўнги йилларда шина заводи, поливинилхлорид ва сода заводи бўйича лойиҳалар биргаликда амалга оширилди, пахтани қайта ишлашга доир ҳамкорлик йўлга қўйилди. Саноат соҳасида қоплама ғишт, смартфон ишлаб чиқариш, терига ишлов бериш ва пойабзал тайёрлаш бўйича лойиҳалар ҳаётга татбиқ этилмоқда.\nБиргаликда амалга оширилаётган бундай кенг кўламли лойиҳалар келажакда икки мамлакат ўртасидаги ҳамкорликни янада мустаҳкамлашга, пировардида ҳар икки томоннинг тараққиётига, юксалишига хизмат қилишига ишонаман.\nШуҳрат ТУРСУНБОЕВ, Олий Мажлис Қонунчилик палатаси депутати, ЎзХДП фракцияси аъзоси\n— Учрашувда таъкидланганидек, Хитой Халқ Республикаси бугунги кунда мустаҳкам ва барқарор, жадал ривожланиб бораётган иқтисодиёти, улкан табиий ва инсон ресурслари ҳамда асрлар давомида мустаҳкамланиб келаётган илмий-маданий салоҳияти билан нафақат, минтақа балки, дунёнинг энг қудратли мамлакатларидан бирига айланди.\nБундай юксак даражага осонликча эришиб бўлмайди, албатта. Бу ютуқлар мазкур мамлакат томонидан миллий ва халқаро миқёсда олиб борилаётган оқилона сиёсат самараси эканини алоҳида эътироф этиш лозим, деб ўйлаймиз. Давлатларимиз орасидаги ўзаро муносабатлар тўғрисида сўз кетганда, минтақа ривожланишининг муҳим қон томири ҳисобланган ва бугунги кунга келиб, тенг ҳуқуқлиликка асосланадиган манфаатли ҳамкорлик туфайли ўз мавқеини қайта тиклаётган Буюк ипак йўлининг тарихий аҳамиятини алоҳида таъкидлаб ўтиш лозим бўлади.\nБу ҳаётий ҳақиқат Хитой Халқ Республикаси Раисининг Олий Мажлисдаги нутқида ҳам алоҳида қайд этилди. Айни пайтда Хитойнинг Буюк Ипак йўли иқтисодий йўналишини ташкил этиш тўғрисидаги ташаббуси таҳсинга сазовордир. Бу улуғвор мақсадга эришишдан ҳар иккала давлат ҳам тенг манфаатдордир. Шунингдек, мазкур ҳамкорлик икки мамлакат ўртасидаги иқтисодий ҳамкорликнинг янги уфқларини очилишига, истиқболли лойиҳаларни илгари суришга қаратилгани билан ҳам алоҳида аҳамиятга эгадир.\nЎзбекистон Осиё инфратузилмавий инвестиция банкининг дастлабки таъсисчиларидан бири экани Хитой томонидан юксак қадрланиши қайд этилди.\nДарҳақиқат, икки мамлакат ҳам қадимий тарихга эга. Уларни маданиятлар муштараклиги ҳам ўзаро бирлаштириб туради, янада яқинлаштиради. Ўзбекистон ва Хитой ўртасидаги бугунги ҳамкорлик асрлар синовидан ўтган алоқаларни янги босқичга олиб чиқишига ишончимиз комил. Шуни қувонч билан эътироф этиш жоизки, янги босқичдаги ҳамкорлик бошланишига кеча барчамиз яна бир бор гувоҳ бўлдик.\nМаълумки, гуманитар йўналишдаги ҳамкорлик ҳар доим давлатларимиз ўртасидаги алоқаларнинг, муносабатларнинг муҳим таркибий қисми бўлиб келган. Олий Мажлисдаги учрашувда таъкидланганидек, сўнгги йилларда талабалар алмашиш, минтақалараро алоқалар, қўшма археологик экспедициялар ўтказиш, бадиий асарларни ҳар икки тилга ўгириш бўйича қатор ютуқларга эришилди. Марказий Осиёда биринчи бўлиб Тошкентда очилган Конфуций институтини Хитой билан Ўзбекистон дўстлигини янада мустаҳкамлашга хизмат қиладиган 3 мингдан зиёд мутахассис битирди.\nЎзаро ҳамкорликнинг муҳим жиҳатлари ҳақида гап борганда, Буюк ипак йўли иқтисодий йўналишини биргаликда шакллантириш зарурлигига эътибор қаратилди. Хусусан, энергетика соҳасидаги ҳамкорлик қаторида нохомашё соҳасидаги ҳамкорликни ҳам кенгайтириш, икки мамлакат ўртасидаги савдо-иқтисодий алоқалар учун янада қулай шароитлар яратиш, маданият, таълим, туризм, археология соҳасидаги ҳамкорликни янада мустаҳкамлашга қаратилган лойиҳаларни ишлаб чиқиш масаласи ҳар икки томон учун ҳам муҳим аҳамиятга эга. Ушбу ҳамкорлик йўналишлари, ўзаро манфаатли ва тенг ҳуқуқли алоқалар Ўзбекистон — Хитой дўстлигини янада мустаҳкамлайди, икки мамлакат халқлари ҳаётий манфаатларига хизмат қилади.


МУҚАДДАС ҚЎРҒОН. Саккизинчи суҳбат - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nМУҚАДДАС ҚЎРҒОН. Саккизинчи суҳбат\nЧоп этилган 16 Январ 2016\tКӯришлар: 1081\nАссалому алайкум, азизлар! Еттинчи суҳбатимиз ниҳоясида сиз билан давримизнинг энг оғриқли муаммоларидан бирига айланган - гулдай оилаларнинг бузилиши, эр-хотинларнинг ажралиши борасида фикрлашишга келишгандик.\nМен бу масалада сиз азизлар билан суҳбат қуришдан олдин турли ёшдаги, турли касбдаги хилма-хил одамлар билан гаплашдим.\nФуқаролик ҳолатини қайдга олиш бўлимида ишлаётган инсонлар, қишлоқ жамоатлари ходимлари, маҳаллалар фаоллари, қайнота-қайноналар, собиқ эр-хотинларнинг оилалар бузилиши борасидаги фикрларини ўргандим. Ким билан гаплашмайин, ҳар бир суҳбатдошимнинг гаплари замирида халқ ибораси билан айтиладиган бир эзгу маъно бор эди: -«Чумчуқнинг ҳам ини бузилмасин!»\nЛекин ниятлар қанчалик эзгу бўлмасин, кейинги йилларда эр-хотинлар орасида ажралишларнинг кўпайиб бораётганлиги ҳар бир суҳбатдошни ташвишга солиб турганлиги ҳам яққол кўриниб турарди.\nАжралишларнинг эса, сабаби бир хил эмас. Қайнона ва келин орасидаги муносабатлар, эрнинг ичкиликбозликка берилиши, гиёҳвандлик, ёстиқдошга хиёнат, фарзандсизлик...\nSMSдан чиққан ғалва\nБашорат Рўзиева Жаббор Расулов ноҳияси ҳукумати қошидаги хотин-қизлар ва оила қўмитасига раҳбарлик қилади. У қатор йиллар давомида мазкур ноҳиядаги Деҳмой қишлоқ жамоатига раислик қилган, ноҳия ҳукумати раисининг муовини бўлиб ҳам ишлаган. Асли касби – ўқитувчилик.\nБу аёл билан суҳбатлашган ҳар бир инсон унинг ҳаётий тажрибаси катта эканлиги, қайси масала бўлмасин, ўзининг қарашига эга эканлигини тезда сезиб олади.\nБашорат Рўзиеванинг айтишича, Жаббор Расулов ноҳиясида вилоятнинг бошқа шаҳар ва ноҳиялари билан қиёслаганда, оилавий ажралишлар бирмунча кам. -«Лекин бу бизни ҳеч қачон хотиржам қила олмайди. Биттагина оиланинг бузилиши ҳам, иккита қоракўзнинг тирик етим қолиши ҳам қаттиқ ташвиш чекадиган масаладир»,- дейди у.\n-Мен, айниқса, янги қурилган оилаларнинг тезда бузилаётганига қизларимизнинг ҳаётга, турмуш қуришга тайёр бўлмасликлари асосий сабаблардан бири бўлаётир, деб ўйлайман, - деди Башорат Рўзиева. – Кўп ота-оналар ёш қизларини эрга беришяпти. Ҳатто, ҳали мактабни битирмаган қизларни узатиш ҳоллари ҳам бор. Бизнинг тадқиқотларимиз бўйича қизлар ҳеч бўлмаганда йигирма ёшга кирганда, бунгача бирон касб-ҳунар эгаси бўлишга улгуришганда, оилани маҳкам ушлашади. Турмушга эрта узатилган қизлар эса, ҳали рўзғор ишларини тузук ўрганишмаган бўлишади, ҳатто, муомалани яхши билишмайди. Натижада, қайнона-келин, ёш эр-хотин орасида келишмовчиликлар пайдо бўлади. Бу келишмовчиликлар бора-бора жанжалга айланади.\nБашорат Рўзиева куйиниб сўзлар экан, мен Суғд вилоятида бундан бир йил олдин бошланган муҳим бир ҳаракатни эслайман. Вилоят раиси Абдураҳмон Қодирий қизларни ҳаётга тайёрлаш, уларни нон ёпиш, овқат пишириш, кийим-кечак тикишга ўргатиш учун умумтаълим мактабларида имкониятлар яратиш ташаббуси билан чиқди.\nБу ташаббуснинг моҳиятини яхши англаган Жаббор Расулов ноҳияси ҳукумати томонидан мавжуд 41 та мактабда тандир-ўчоқ қурилди, тикув машиналари ишга солинди. Мактабларда оиладорлик, рўзғор ишлари борасида қўшимча дарслар ўтила бошланди.\n-Фақат қизларни ёш турмушга узатиш эмас, балки йигитларни тез уйлантириб қўйиш ҳам ажралишларни кўпайтирмоқда, - дейди бироз ўйланиб Башорат Рўзиева. – Айрим ота-оналар ўғиллари 18 ёшга тўлдими, уни уйлантириш тараддудига тушадилар. Бунгача бир илож қилиб, ўғил истайдими, истамайдими, бирон олий ўқув юртига ўқишга киритиб қўйишади. У ўқишни тугатгунча иккита болалик бўлишга ундашади. Ота-оналарнинг бу ҳаракатлари сабаби эса, битта – ўғилни ҳарбий хизматдан олиб қолиш!\nКуёв эндигина ўн саккизга кирган, келин ҳам шу ёшда. Ҳар иккови ҳам ота-оналарининг истаги билан турмуш қуришган. Лекин тўйдан кўп ўтмай, кечагина бир-бирига суқланиб қараётган ёш эр-хотин орасида жанжал бошланади. Келин ўқишга кетган эрининг телефонини очиб кўриб, СМС, яъни хатларни ўқийди-да, тутаб кетади. -«Ким у, сизни тўхтамасдан учрашувга чақираётган танноз»,-дейди ўқишдан қайтган эрининг олдига дастурхон ёзиш, бир чойнак чой дамлаб келиш ўрнига қовоғидан қор ёғилаётган келинчак. Хотинининг қўлидан телефонини тортиб олган эр томоғи йиртилгудек бақиради: -«Нега менинг телефонимга тегасан? Чарчаб келган эрни жилмайиб кутиб олиш ўрнига қайси бир қизнинг адашиб ёзган эсэмэсини, деб жанжал кўтарасан?! Кунига нечта одам битта рақамни нотўғри териб, кечирим сўрашини эшитмаганмисан?» Келин ҳам анойи эмас, бошқа эсэмэсларни ҳам ўқиб чиқишга улгурган. «Қўл телефони нималигини яхши тушунмайдиган ғирт ғалча ҳам бир марта адашиб хат ёзади, икки марта ёзар ана. Телефон қурғур у таннозчанинг хатларига тўлиб кетибди-ку? Устига фалончижон ака, деб хат бошлабдилар!» Энди эса, куёв ўзини оқламади. Келиндан камчилик топишга тушиб кетади. Ке-ет-ди! На куёв бир сўздан қолади, на келин!\nБашорат Рўзиева оила бузилиши сабабларидан бирини айтар экан, бу воқеа эсимга тушади. Худди ўша «эсэмэс» жанжалидан сўнг ёш эр-хотин орасига совуқчилик тушди. Икков бирдай ажраламан, деб туриб олди. На куёвнинг ота-онаси, на келиннинг ота-онаси, на маҳалла оқсоқоллари, на қишлоқ жамоати ходимларининг насиҳатлари ёш эр-хотинга кор қилмади. Ёш оила бузилиб кетди. Олти ойлик бола тирик етим бўлиб қолди...\nЖаббор Расулов ноҳияси ҳукумати қошидаги хотин-қизлар ва оила қўмитасининг ходимаси Зумрад Абдураҳимова ёш бўлишига қарамасдан «қўйди-чиқди»лар сабабларини яхши ўрганган. У бу сабаблардан бири – оилавий зўравонлик ҳақида сўзлар экан, кўз олдимга «менинг айтганим – айтган, деганим - деган» қабилида келинини бир лаҳза бўлсин, тиним билдирмайдиган қайноналар, хотинини ҳуда-беҳудага тергаб, ҳақоратлайдиган, уриб-тепадиган эрлар келди.\nЭрда орият бўлмаса\nЗумрад оила бузилишининг яна бир сабаби, дея ичкиликбозликни тилга олар экан, спитаменлик танишим куйиниб айтиб берган воқеа кўз ўнгимдан ўтади.\n... Қурилишларда туппа-тузук ишлаб юрган эр (унинг номини шартли равишда Кимсанбой, деб олайлик) қишда ишсиз қолган пайтида бир даврага қўшилиб қолади. У даврадаги беш улфатнинг ҳаммаси ҳам ичкиликни ҳаёт мазмуни, деб биладиган одамлар эди. Кимсанбой аввалига юзта-юзта олиб-олиб, ҳали қиш чиқмасдан ичкиликка ўрганиб қолади. Кўклам келиб, қурилишда бирга ишлайдиган ҳамкасблари ишга борайлик, деб чақириб келишганда, янги улфатларининг йўриғидан чиқа олмайди. Бора-бора у ишлаб пул топиш, хотини, учта боласини боқишни унутади. Тирикчилик эрта тонгдан кечгача бозорда сабзавот олиб-сотадиган хотинининг зиммасига тушади. Ичкилик Кимсанбойдан эрлик ориятини ҳам тортиб олади. Эр ўзи рўзғорга озиқ-овқат олиб келмаётгани, болаларини кийинтиришни ўйламаётгани устига хотини топган пулларни тортиб олиб, ичкиликка сарфлайди. Хотин бир йил чидайди, икки йил чидайди, пичоқ бориб суякка теккач, ажрашишга қарор қилади...\nПайғамбаримиз (с.а.в.) ҳадисларидан бирида: -“Киши ўз қарамоғидагиларини нафақасиз ташлаб қўйиши унинг қаттиқ гуноҳкорлигига кифоя қилади”, - деб марҳамат қилганлар. Азизлар, энди ўйлаб кўрайлик, ҳозиргина сиз танишган воқеа қаҳрамони Кимсанбой қай даражада гуноҳкор? У оиласини моддий жиҳатдан таъминламаслик устига хотинининг болаларини боқиш учун машаққат билан топган пулини ҳам тортиб олиб, ичкиликка сарфлаган-ку!\n-Айрим бузилган оилаларда ҳамма нарса етарли бўлган. Эр-хотин, болаларнинг еганлари олдида, емаганлари ортида. Лекин эр-хотин бир-бирини тушунмайди, бўлар-бўлмасга ғалва чиқаришади. Дунёқарашлари ниҳоятда тор. Кўпларда оила ва оилавий муносабатлар ҳақида билим, оила юритиш маданияти етишмайди. Мен оилаларда болаларни китоб ўқишга ўргатишларини истардим. Бадиий китоблар инсонни эстетик жиҳатдан ҳам, руҳий жиҳатдан ҳам тарбиялайди. Китоб қаҳрамонлари ёшларда кучли ирода, матонат, сабр, курашчанлик, меҳр-муҳаббат каби ҳислар шаклланишига хизмат қилишади, - дейди Зумрад Абдураҳимова.\nАжралиш сабаблари орасида ёш оилага ота-оналарнинг аралашуви, фарзандсизлик каби омиллар ҳам бор. Лекин кейинги пайтларда илгари учрамаган яна бир сабаб ҳам пайдо бўлди.\nҚоғоз ва телефон орқали ажралишлар\nСуғд вилояти фуқаролик ҳолатларини қайд қилиш бўлими мудираси Муқаддам Ҳошимова кейинги йилларда оилаларнинг бузилиб кетиш ҳоллари кўпайганлигини ташвиш билан сўзлар экан, эр-хотиннинг ғалати ажралишлари ҳақида ҳикоя қилди.\nБундай ажралишнинг асосий сабаби, эрнинг Россияда бемалол ишлаш, яхшироқ иш ҳақи олиш учун у мамлакат фуқаролигини олиш учун интилиши экан. Бу каби ажралишлар кўпроқ ўрта ёшдаги кишилар орасида учрашиши кузатилган. Чунки бу ёшдаги эр-хотинларнинг болалари катта бўлиб қолган, балоғат ёшига етиб, мактабни битиришган. Ёш болали оилаларнинг суд орқали ажрашишлари анчагина қийин бўлса, «боласини учирма қилган» эр-хотиннинг расман, ҳа, расман ажрашиши осон кечар экан.\nАзизлар, мен бу ерда «расман» сўзини атайлаб таъкидлаяпман. Чунки Россия фуқаролигини олиш истагида бўлган эр хотини билан расман ажрашган бўлса-да, амалда у билан яшайверади.\n-Лекин бу каби ажрашишлар ҳам расмий маълумотларга таъсирини кўрсатяпти. Улар қўшилгач, оилавий ажрашишлар бўйича фоизлар кўпайиб бормоқда, - дейди Муқаддам Ҳошимова. – Бизнинг ўрганишимиз бўйича, айниқса, Исфара ва Истаравшан шаҳарларида қоғоздагина ажрашишлар кўп экан.\nМайли, дейман, ўз манфаатини кўзлаганми, ё оиласи учун кўпроқ пул топишни ўйлаганми, Россия фуқаролигини олиш учун қалбаки ажралган бўлса-да, бу йўлни танлаган эр амалда хотинини қувиб солган эмас экан-ку! Айрим инсофсиз, ўз масъулиятини унутган оталар каби болаларининг кўзини ёшга тўлдириб, тирик етим қилиб қўймаган экан-ку, дейман!\nАзизлар, шу ўринда ўз-ўзимга савол бераман: нима, қалбаки ажрашишларни оқлаяпсанми? Бу саволга жавоб бериш асносида не-не оилаларнинг бузилиб кетишига сабаб бўлаётган яна бир омил ҳақида ўйлайман. У – меҳнат муҳожирлиги!\nБунга анча бўлди. Конибодомдаги бир танишим у ерда йигирма нафардан ортиқ аёл эри билан ажрашишини телефон орқали маълум қилганини айтди. У аёлларнинг ҳаммаси Россияда ишлар экан.\nТелефон орқали ажрашиш. Бундай ғалати ажрашиш битта-иккита бўлса, эътибор бермаслик мумкин эди. Лекин қисқа муддат орасида бир-бирига яқин қишлоқда йигирма нафар аёлнинг эридан воз кечиши, қилаётган ишининг оқибатларини ўйламаслиги, айниқса, болаларининг отасиз қолишларидан ташвиш чекмаганликлари рост бўлса, бу хавотирликка сабаб бўладиган ҳолат эди.\nЭр у ёқда, хотин бу ёқда\nХуллас, танишим айтган қишлоқлардан бирига бордим. Минг афсус, у ерга борганимдан сўнг, йўл-йўлакай эшитганларим рост чиқмасин-да, деган хаёлим тўзиб кетди.\nМастура хола (азизлар, маълум сабабларга кўра бу аёлнинг номини ўзгартирганман) аввалига қарғанди, кейин йиғлади.\n-Бети қурсин ундай хотиннинг! Аёл зотига иснод келтирди. Ўғлимнинг юзини ерга қаратди. Тўртта боласини ўйламади-я! Қишлоққа қайтиб келса, қандай бош кўтариб юраркин?\nХола енгининг учи билан кўз ёшларини артар экан, аста сўрайман:\n-Нега ўғлингизнинг ўзи Россияга бормаган? Барибир болаларига сиз қараётган экансиз, у хотини билан бирга ишлаб келса бўлмасмиди?\n-Ўғлим Россияда тўрт йил ишлади. Бола боқаман деб ўзини ўтга урди, чўққа урди. Қаҳратон қишда ҳам қурилишда ишлаб, оёғини совуққа олдирибди. Яна буйрагини шамоллатибди. У ёқдан ярим жон бўлиб қайтиб келди. Россиядан жарақ-жарақ пул юбориб турганида ўғлим яхши эди, тўшакка михланиб қолгач, нон-тузим кўр қилгур келин эрини «пуф, сассиқ»қа чиқарди. Аслида ўшандаёқ мен ундаги ўзгаришни сезишим керак экан. Сезганимда, Россияга бораман деганида, «хотин кишига бегона юртни ким қўйибди, бормайсан», дея оёқ тираб туриб олган бўлардим. Ана, Россияга кетиб, бир йил ўтдими-йўқми, бир бўйни йўғонни топиб олибди. Ҳе, илойим, иккови қўшмозор бўлсин! Ўлиги ўшатларда чириб кетсин!\nМастура хола йиғлай-йиғлай, қарғаниб-қарғаниб, ўша «бўйни йўғон» бегона эмаслиги, ўғлининг синфдош ўртоғи эканлигини айтди. Ўғли Россияда ҳайдовчилик қилиб, пул топаётган ўртоғига хотинидан хабардор бўлиб туришни, бегона ерга ўрганганича ёрдам бериб туришни тайинлаган экан...\n-Ҳе, илойим қоронғида топишмай балога йўлиқишсин, песлар! У (хола ўғлининг ўртоғи отини айтди)... иплос яқин дўстига хиёнат қилди. Мошинасига икки-уч марта миндириб, эрсираган қанжиқнинг бошини айлантирган. Ана энди, бир эмас, иккита оила бузилиб кетди. Ўғлимнинг тўртта боласи онасиз етим, у иплоснинг учта боласи отасиз етим...\nМастура хола олдига югуриб келган беш ёшлардаги болани бағрига олади, бошини силайди, яна кўз ёш тўкади.\n-Қаердан ҳам Россия деган бало чиқди. Эр у ёқда, хотин бу ёқда. Ё акси... Болалар отасини соғинади. Айрим эр-хотинлар болаларини қайноналарига ташлаб, икковлари Россияга кетишган. Фалончи Россияда катта пул топиб, данғиллама уй қурибди, фалончи катта тўй қилибди, деса туппа-тузук ишини ташлаб, бегона юртга кетаверадими? Одамнинг қорни бир бурда нонга ҳам тўяди-ку!\nБу Конибодомдаги воқеа. Лекин Россияга ишлаш учун кетиш оқибатида эр-хотиннинг ажрашишлари вилоятнинг бошқа томонларида ҳам оз эмас.\n-Россияда ишлаб юрган йигит уйига келгач, шоша-пиша тўй қилинади. Куёв чилласи чиқмасдан бурун яна Россияга қараб жўнайди. Ёш келин қолаверади. Хотинини соғинган йигит Россияда кимгадир илакишади. Бир томондан йигитларни ҳам тушуниш мумкин. Бир йилда бир марта уйига келиб-кетгандан кейин нима қилсин? Нафсини тия олмайдиганлар ҳам йўқ эмас-да. Аксинча, эрининг дийдорига тўймаган ёш келинларнинг айримлари бузуқ эркакларнинг домига илинишади. Ана, кўрибсизки, ёш оила бузиляпти-да!\nБу гапларни менга айтган Бобожон Ғафуров ноҳиясидаги қишлоқ жамоатларидан бирининг ходимаси бир нечта мисол келтиради.\nАжралишлар... болаларнинг ё отасиз, ё онасиз қолишлари... хаёлимда бу сўзлар айланаверади. Шу пайт кўз олдимга бир ёш эр-хотин келади. Азизлар, келинглар, сизни ана шу эр-хотин ҳақидаги воқеий ҳикоя билан таништирайин.\nБошқа ҳовли тўзони\nРобия болаларини боғчага қўйиб келар экан, дарвозалари олдида турган аёлга кўзи тушди. Яқинроқ боргач, ўзига қараб турган бу аёлни таниди – эрининг аммаси. Қадамини тезлаштирди. Амманинг олдига етиб бориб, салом берганди, у совуққина сўрашди.\nРобия чўнтагидан калит олиб, дарвоза қулфини очар экан, амма кесатди:\n-Ҳа, намунча ҳовлиларингга тилла кўмгандек, куппа-кундузи дарвозани қулфлаб кетибсиз?\n-Мен болаларни боғчага олиб кетаётганимда эшик очиқ эди. Мендан кейин дадамлар ишга кетгандилар. Балки улар... Шунинг учун ҳар эҳтимолга қарши ўзим билан битта калитни олиб юраман.\n-Дадангиз? Ҳа, қайнотангиз-да. Укамнинг эшик қулфлаб юриш одати йўқ эди-ку! Ё сиз келганингиздан кейин уйда янги тартиб ўрнатилганми?\nРобия амма гапининг маъносини тушунса-да, индамади, жилмайганча йўл бошлади:\n-Қани, аммажон, киринг! Сизни куттириб қўйганимиз учун узр!\n-Вой, нақ бир соат кутдим-ку! Оёғимда оёқ қолмади. Эшик тақиллатавериб, қўлим қавариб кетди. Қайнонангиз, ҳа-я, аяжонингиз қаерга кетганлар?\n-Уйда эдилар. Негадир этим жунжикяпти, деётган эдилар, балки кўрпага ўраниб, ухлаб қолиб, чақирганингизни, эшик тақиллатганингизни эшитмагандирлар. Аммажон, юринг уйга киринг!\nАмма Робиянинг уйига кирар экан, диванга ястанганча тўрт томонга кўз югуртирди. «Қуриб кетгур роса озода-да, чаққон, тили ширин, одамни илондек аврайди, лекин қўлиям ширин қурмағурнинг!» Амма бирпасда хонтахта устига оппоқ дастурхон ёзган, дид билан мева-чева қўйиб чиққан, пахта гулли чойнакка чой дамлаб келган Робиянинг ишини кузатар экан, ана шундай хаёлга борарди.\nҲовлидаги овозни эшитдими ё Робия бориб уйғотдими, ичкарига бошини боғлаган Майсара кириб келди.\n-Ассалому алайкум! Келинг, опажон, - деди у қайнэгачисига қучоқ очганча. – Кўзим илиниб қолибди. Қачон келдингиз?\n-Эшигингизнинг тагида билмадим, қанчагача тиланчидек турдим. Келин «Эшитганлар, шунча тақиллатасизу эшитмайдиларми, ширин уйқуларини бузгилари келмаган», деди, - амма лабини бурди.\n-Келин шундай дедими? Ўлай агар, эшитганим йўқ. Ғафлат босибди. Ҳали келин шундай деди, денг! – Майсара эшик томонга хавотирланиб қараётган қайнэгачисининг кўзига тикилди. – Гапираверинг, у ошхонада, ошга уннаган, ўчоққа ўт ёқяпти.\n-Келинжон, қизиқсиз-а, нима мен ёлғон тўқияпманми? Ишонмасангиз, ана, ўзидан сўранг!\nХудди шу пайт эшик очилиб, қўлида арчиб, чиройли парракланган олма, нок солинган товоқча кўтарган Робия кириб келди. Лабини буриб турган амманинг юзига ясама кулги югурди.\n-Овора бўпсиз-да, келинжон! Пичоқ берсангиз, ўзимиз арчиб олардик.\n-Уйда анор йўқмиди, келин? – деди аламини боса олмаётган Майсара.\n-Бор, олиб келайми, - Робия қайнонасининг оғзига қаради.\n-Опкелинг, нордонгина анор уйқуни қочиради, дейишади. Бир тўйиб ейин-чи, балки ўшанда уйқучи қайнонангизнинг уйқуси қочиб кетар, - Майсара келинини яниб-яниб олар экан, қайнэгачисига қарамади. Қараганида эди, унинг сездирмасликка уриниб тиржайганини кўрган бўларди.\n-Укам икковларинг келинни бошларингга чиқариб олибсизлар, - деди амма Робия эшик ёпиб чиқиб кетгач, - қайнона – она, дейдилар. Қайнонасини ёмонлаган келиндан ҳеч қачон яхшилик чиқмайди. Ҳозир қувватингиз бор, эрта-индин кучдан қолсангиз, бир бурчакка тиқиб ташлайди...\nАмма кетди-ю, Майсаранинг келинига муомаласи ўзгарди. Айниқса, эртаси куни эри келин пиширган шўрвадан бир қошиқ ичиб, лабини буриштирганча, косани бир четга сургандан кейин Робиянинг ҳамма ишидан қийиқ топадиган бўлди.\n-Ҳа, оғзингизга ёқмадими, - деди эрига Майсара, бу орада отасининг қилиғига эътибор бермасдан шўрва ичаётган ўғлига қараб қўйиб.\n-Бундан кўра ошхонанинг ювиндисини ичганим яхшийди, - деди қайнота ўрнидан тураётиб, - мен чойхонага кетдим.\n-Дадажон, агар шўрва ёқмаган бўлса, палов дамлайми? – деди Робия ич-ичидан отилиб келаётган йиғини минг азобда ютиб. – Ошни яхши кўрасиз-ку!\n- Сен имиллаб ош пиширганингча, ярим кеча бўлади. Агар униям шўр қилиб қўйсанг, эрталабгача қорним карнай-сурнай чалиб чиқсинми? – Қайнота шундай дея хотинига ўгирилди. – Ҳамма айб сенда!\n-Мен нима қилибман? – деди қовоғини солганча Майсара.\n-Онаси ўргатмаган экан, сен овқат қилишни ўргатсанг, бўлмасмиди!\nШўрвасини ичиб бўлиб, бир отасининг, бир онасининг оғзига тикилаётган ўғил ҳайрон бўларди. Ахир, шу пайтгача ҳар иккови ҳам Робия пиширган овқатларни мақтаб-мақтаб ейишар, отаси «қўлинг ширин-да, келин, барака топ», дея дуо қиларди. Нима бўлди буларга, ўзи? Агар шўрва шўр бўлганда, мен ҳам ичмаган бўлардим-ку! Ё мен овқатнинг мазасини сезмайдиган бўлиб қолдимми?\nЎғил хаёлидан кечган гапларни тилига чиқара олмади. Отаси ҳўмрайганча чиқиб кетгач, онасининг Робияга ўшқирганча айтаётган гапларини тишини тишига босиб, эшитишга мажбур бўлди...\nҒалванинг каттаси Робиянинг меҳнат таътили тугагач бошланди. Робия боғчадан олган болаларини етаклаб ҳовлига кириб келар экан, қайнонаси қўлидаги супургини кучининг борича улоқтирди.\n-Келин, шу чоққача қаерда юрибсиз?- деди Майсара овози етти маҳаллага эшитилгудайин.\n- Секинроқ, аяжон, секинроқ. Иш тугагач, болаларни олиб келяпман.\n- Нима, секинроқ?! Энди оғзимга ҳам қулф солмоқчимисиз? Иш баҳона қаерларда санғиб юрасиз? Уйим-жойим, демайсиз! Қариганимда белим букилиб ҳовли супуриш, ўчоққа ўт ёқиб, қозон қайнатишим қолганди. Мен сизни шу умидда келин қилганмидим? Секинроқ дейди-я, тилини бир қарич қилиб.\nРобия қайнонасининг авзоидан унга тўғри гапни уқтириб бўлмаслигини тушуниб, уйи томон ўтаётганда, ҳовлига қайнотаси кириб келди.\n- Сен нега томоғингни йиртяпсан? – деди у қўлига супурги олиб, ҳовли супуришга тушган Майсарага. – Келинга қаттиқ гапирма. Агар у ишламаса, биз очимиздан ўламиз!\n- Очимиздан ўламиз? Бу нима деганингиз, дадаси? – Майсара супургини Робия томон ўқтади.\n- Ҳа, очимиздан ўламиз, хотин, ўламиз. Эшитмадингми, маҳалладаям, чойхонадаям шу гап! Келинжонинг тоғни толқон қилгудайин ишлаб, бизни боқаётган эмиш. Улфатлар бири олиб, бири қўйиб, бу гапларни айтишар экан, чойхона ёрилмади, мен кириб кетмадим.\n- Дада, бу гаплар қаердан чиқди? Сизларнинг топганларинг тоғ бўлса, менинг топганим бир тошгаям тенг келмайди.\n- Ҳой, Робия, келин деган қайнотанинг оғзига урадими-я? Нима, одамлар айтишмаса, дадангиз ўзларидан тўқиб чиқарадиларми? – Майсара қўлларини пахсалаганча Робия томон икки қадам юрди.\n- Нима, сен ҳали мени туҳматчига чиқаряпсанми? Мен сенинг отангга ўхшаган эмасман! Пора сўради, деб солиқчига туҳмат қилиб, қаматганим йўқ! – Қайнота тутақиб кетди.\n- Дадажон, майли, мени нима десангиз, денг, лекин отамни орага қўшманг. Солиқчининг ишхоналарига келиб, пора талаб қилганини текширувчилар ҳам, судда ҳам исботлашган, - Робиянинг ҳалигина ғамгин турган кўзларида олов чақнади.\n- Ҳой, келин, нега қайнотага қараб чақчайяпсиз? Ҳали Рустам келсин-чи, бу гапларни эшитса, нима деркин? - Майсара яна қўлини қилич қилди.\n- Рустам келгунича қараб ўтираманми? Бу уйнинг хўжайини менман, - қайнота кўкрагига кетма-кет муштлади. –Мен тирик эканман, энди сен бу уйда яшамайсан! Йўқол! Ҳали Рустам келсин, талоғингни айттирмагунимча қўймайман!\nМайсара болаларини етаклаганча уйига кириб кетаётган Робиянинг йўлини тўсди.\n- Қаёққа?! Қулоғинг карми, сенга бу уйдан йўқол,-дедилар. Қани, тезроқ қорангни ўчир!\nРобия шовқиндан қўрқиб, йиғига тушган болаларини бирин-кетин бағрига босди.\n- Суҳроб, Меҳрона, йиғламанглар! Майли кетамиз, - Робия ҳамон бақиришдан тўхтамаётган қайнотаси ва қайнонасига қарар экан, кўзларини артиб олди. – Фақат учовимиз Худодан бир нарсани сўраймиз? Тинчгина ҳаётимизни ким бузаётган бўлса, жазосини берсин! Яратган менинг зоримни эшитмаса, сиз, бегуноҳ болаларнинг оҳларингни эшитар!\nРобия қизчасини кўтарди, ўғлини қўлидан етаклади-да, бошини баланд кўтарганча ҳовлидан чиқиб кетди.\nИшдан кечроқ қайтиб, уйида хотини ва болаларини кўрмаган Рустам уларни суриштирди.\n- Кетишди, ортиқ бизнинг кулбамизда яшамас эмишлар, - Майсара пиқиллади. – Қачон отасиникига ўхшаш икки қаватли уй қурсанг, болаларини боғчага олиб бориб-келиш учун машина олиб берсанг, ширин-шакар овқатлар пиширадиган оқсоч ёлласанггина, ана кейин сен билан яшар эмишлар!\nОнасининг ёлғондан пиқиллаётганини сезиб турган Рустам индамади. Уйига кириб кийимини алмаштириб чиққанда, ҳовлида бошини оқ қийиқча билан боғлаган отаси ва пиёлага чой қуйиб узатаётган онасини кўрди.\n- Майли-майли, мен шу пайтгача келиннинг заҳарли тилига, хурмача қилиқларига чидаб келдим, гапирса-гапираверсин, уйига гап ташиса-ташийверсин, ўғлимнинг уйи бузилмасин,-деб аламимни ичимга ютдим, - онаси сўзлар экан, Рустам унинг ўзи томон ўғринча кўз ташлаб олганини сезди. – Лекин сизга қутурган итдай ташланганига чидаёлмадим. Келин деган отаси ўрнига ота, қайнотасига... – Майсара Рустамга эндигина кўзи тушгандайин бўлиб, жим қолди, - дадаси, ўғлингиз...\n- Рустам, бор, «тез ёрдам» чақир! Қон босимим икки юзга чиқиб кетди. Ҳозир бошим тарс ёрилиб кетади.\n- Сизга нима қилди, дада? – деди Рустам орқа миясини эмас, икки чаккасини ушлаётган отасига.\n-Чаён чақди, илон чақди! Агар ўша чаён яна уйимга келса, мен тил тортмасдан ўламан! Ҳозир уни топасан-да, талоғини берасан!\n- Вой, дадаси, иккита боласи бор-а! Гапирса, гапирибди-да, менга айтган гапларини эшитганингизда нима қилардингиз? Тил қурғурнинг суяги бўлмаса, - Майсара бўшаган пиёлага чой қуйди.\n-Мен айтдимми, тамом! Рустам, хотинингни қўясан! Сен қўймасанг, мен қўяман!\nРустам дадасига бунга ҳаққингиз йўқ, деб айтмоқчи бўлди-ю, айтмади. Шу лаҳза унинг хаёлидан мусулмончиликка оид китобларда ўқиган гаплар ўтарди. «Аллоҳнинг амрига қаралса, ота-онанинг ҳаққи - жуда улуғ. Бу ҳақиқатни ҳар бир мусулмон, яхши билгани боис, ота-онасининг ҳаққини қўлдан келганича адо қилишга ҳаракат қилади. Лекин ҳар нарсанинг чегараси бўлганидек, ота-она ҳаққининг ҳам чегараси бор. Банданинг Аллоҳ амрига зид бўлган хоҳиши рад қилинади. Холиққа маъсият бўладиган нарсада махлуққа итоат қилинмайди. Ислом таълимотида иложи борича оилани мустаҳкамлашга амр қилинган. Бошқа биров, агар ўша биров ота-она бўлса ҳам, хоҳиши-ла оилани ноҳақ бузишга рухсат йўқ».\n... Орадан уч кун ўтиб, болаларини олиб кетиш учун қайнотасиникига борган Рустам унинг сўзларини жимгина туриб эшитди. «Куёв, сиздан менинг ҳеч қандай гинам йўқ. Лекин энди қизим сиз билан яшамайди. Отангиз кўпчиликнинг олдида мени туҳматчига, ўғрига, муттаҳамга, товламачига, таъмагирга чиқарибди. Майли, бу гапларни бегоналар айтишса, сира ишонмасдим. Лекин шаънимга ёғдирилган ғирт туҳматни амакингиздан, отангизнинг укасидан эшитгандан кейин...»\n-Дада, менинг Робия билан яшаш-яшамаслигимни отам ҳал қила олмайди, лекин сиз ҳам Робияни оиласидан ажратишга, болаларимизни тирик етим қилишга мажбурлай олмайсиз!\nРустам шундай дея, орқасига қарамасдан Робиянинг ишхонаси томон кетди. Робия Рустамни кўриши билан атрофдагилардан уялмай, йиғига тушди. Отаси кўчада эшитаётган гапларига чидаёлмаганини, энди уни Рустамникига қўймаслигини айтди.\n- Сен-чи? Сен ўзинг нима дейсан? – Рустам ўнг қўли кафти билан Робиянинг кўз ёшларини артганча деди.\n- Менми? – Робия устма-уст ютинди, яна кўзи ёшга тўлди. – Мени сиздан фақат ўлим ажрата олади. Майли, туҳмат қилишсин, бошимдан мағзава ағдаришсин, тегирмон тоши юргизишсин, ҳаммасига чидайман. Вақт-соати келиб, ҳақиқат юзидаги пардалар йиртилиб кетади. Мен болаларимнинг ҳеч қачон отасиз катта бўлишларини истамайман. Фарзанд ҳам отасини дейди, ҳам онасини! Ишхонамда бир аёл бор. У ўттиздан ошганида учта боласи билан эридан ажралган. Болалари: -«Дадам қачон келадилар, бизни уйимизга олиб кетсинлар»,-деб сўрашгани-сўрашган эмиш. Болаларни алдайвериб, юпатавериб, чарчадим. Мен фарзандларимни отасидан ажратиб, қаттиқ хато қилганимни англадим,-деди у аёл. Ҳа, ўтган ҳафта унинг катта ўғли отасини қидириб, уйидан қочиб кетибди. Ярим тунда шаҳар четидан топиб келишибди...\n- Мен сенинг шундай дейишингни билардим, - Рустам хотинига меҳр билан тикилди. – Майли, отам бизни уйдан ҳайдасин, майли, отанг сени уйларингга қўймасин. Ўзинг айтганингдайин, ҳаммасига вақт-соат - даво. Бир куни келиб ким хатосини тушунмаган! Ҳозирча биз ижара уй топамизми, бошқами, яшаб турамиз. Лекин бир шарти билан – сен ота-онангни ташламайсан, мен ота-онамни!\nРустам ижара уй қидириш ташвиши билан юра-юра, кечки пайт ҳовлиларига ҳориб-чарчаб кириб борганида, аммаси онаси билан сўрида гаплашиб ўтирарди.\n- Рустам, кеч қолдинг, болам? – деди Майсара сўридан қўзғалаётиб.\n- Юргандир-да, хотинчасининг кетида, - амма лаблари қийшайганча илжайди. – Унинг этагидан тилла топган. Ҳамият йўғакан жиянимда. Қайнотаси кетига тепиб, ҳайдаворсаям, йигит киши итдек ингиллаганча унинг ҳовлисига қайтиб бораверар экан-да!\n- Амма, тилим бор деб, алжирайверманг. Мақсадга ўтинг, мақсадга! – Рустам ичидан тошиб келган ғазабни боса олмади, онасининг «ҳай-ҳай»лашига ҳам қарамади.\n- Мақсадга ўтайинми? Хотинингни қўясан! Икки ҳафтада ўзим онаси ўпмаган қизни топиб бераман!\n- Нега хотинимни қўйишим керак экан? – Рустамнинг овози титради.\n- Қайноғанг менинг қизимни туғмайди, деб қўйворди-ку! Энди сен ҳам унинг синглисини қўйворасан, вассалом!\n- Шошманг, амма, Робияни ўзингиз топмаганмидингиз? Шаҳримизда унақа қизлар бўлса, иккита, бўлмаса Робиянинг ўзи, деб аямни совчиликка қистаган ўзингиз эмасмисиз? – Рустам аммасининг кўзига қаттиқ тикилди.\n- Ҳа, менман, у пайтда яхши эди. Лекин менинг қизимни ёмонга чиқаришгач, энди биз ҳам қараб турмаймиз.\n- Қараб турмайсизларми? Яъни сиз ва ноғорангизга ўйнаётган укангиз, дадамлар ва аямлар. Шундайми? – Рустам янада қаттиқроқ тикилди.\n- Менга ўқрайма! Даданг менинг укам бўлади. Нима десам, ўшани қилади. Билдингми? Қайнотанг, қайнонажонинг етти йил қизимни чўридай ишлатиб, энди ёмонотлиқ қилишадими? Менинг қизим туғмас эмиш! Балки айб куёвнинг ўзидадир. Қизимни ҳайдаб, ўзини оппоқ кўрсатволди-да, ярамас!\n- Э, ҳали бошқа бир ҳовлида кўтарилган тўзон бизнинг уйимизни босибди-да! Амма, сизда зиғирчаям инсоф йўқ экан, Рустамнинг мушти тугилди.\n- Ая! – Шу пайт айвондан Наргис – амманинг қизи чиқиб келди. - Билиб туриб, туҳмат қилманг! Менинг фарзанд кўрмаслигимни илгаридан ўзингиз билиб, турмушга узатгансиз. У киши шунча йил индамай келдилар. Туғмаслигимни бирон марта юзимга солмадилар...\n- Ҳе, овозингни ўчир! Уйқунгда ажина-пажина чалиб кетдими? – амма қизига ўшқирди.\n- У киши бирон марта мени кет,-демадилар. Мен ўзим кетдим. Бели тўла фарзанд эркакнинг ҳаётини етти йил ўғирлаганим ҳам етар! Мен... мен... у кишининг гоҳ ортларидан, гоҳ эшиттириб, ҳатто, ўз улфатлари «белида бола бўлганида аллақачон бошқасига уйланган бўларди, ҳамма айб ўзида», дейишганида, мазах қилишганида, чидаёлмасдим. Йўқ, ҳамма айб менда, дея дунёга жар солгим келарди...\nНаргис бошидан сирғалиб тушаётган рўмолини тузатганча ҳовлидан югургилаб чиқиб кетди.\n- Наргис, шошма, Наргис!\nРустам Наргиснинг ортидан югурди...\nСиз танишган бу воқеий ҳикоянинг қаҳрамонлари – Рустам ва Робия ҳеч кимнинг қутқусига учмай, ўз бахтлари, фарзандлари бахтини, деб оилаларини сақлаб қолишди. Лекин гарчи ноҳақ бўлса-да, ота-онанинг сўзини ерда қолдирмаётган, натижада тотув оилалари бузилиб кетаётган, болалари тирик етим қолаётган ёшлар ҳам йўқ эмас-да.\nАслида ота-она болалари оиласининг мустаҳкамлиги учун ёшларга тўғри йўл кўрсатишлари, маслаҳат беришлари яхши. Чунки не бўлганда ҳам, улар кўп нарсани кўришган, тажрибалари катта. Лекин ёшлар ҳаётига бўлар-бўлмасга аралашишлар, қизларини эридан ажралишга ундаётганлар, ҳатто, ўғилларини талоқ айтишга мажбур этаётган оталар, оналар бу қилмишлари Аллоҳга ёқмаслигини билишмасмикан? Ахир, талоқ тушса, Раҳмоннинг Арши ларзага келади, деган гап бор. Бу ривоят, гарчи оқ сут берган бўлса-да, она ўғлидан хотинини талоқ қилишни тилаб туриб олса ҳам, фарзанди бу талабни бажармаслиги мумкинлигини кўрсатади. Ота ё она Аллоҳнинг ғазабини келтирадиган нарсани фарзандга буюрмаслиги, буюрсалар-да, ўғил буни қилмасликка ҳақли. Азизлар, айтинглар, АРШни ларзага келтирадиган сўз – талоқ Аллоҳ ғазабини келтирмайдими?\nАзиз суҳбатдошлар, мабодо, бу ерда оилаларнинг ажралиб кетишида фақат ота-оналар сабабчи экан, мени уларни айблаяпти, деган ўйга бормасликларингизни сўрайман. Оилаларнинг ажралишига ким сабаб, нима сабаб, деган саволларга ҳамма ҳар хил жавоб бериши мумкин. Лекин бу ҳақда келгуси суҳбатда гаплашсак, нима дейсиз? Ҳозирча эса, хайрлашиб қоламиз.\nТожикистон Ёзувчилар иттифоқи\nва Тожикистон Журналистлар\nБугун: 21-01-2020 20:23:18


ЎЗБЕКИСТОН ПРЕЗИДЕНТИ ЮНЕСКО БОШ ДИРЕКТОРИНИ ҚАБУЛ ҚИЛДИ — Ishonch Gazetasi\nЎзбекистон Республикаси Президенти Шавкат Мирзиёев 26 август куни Самарқанд шаҳрида БМТнинг таълим, фан ва маданият масалалари бўйича ташкилоти (ЮНЕСКО) Бош директори Одри Азулени қабул қилди.\nБугунги кунда ЮНЕСКО томонидан биринчи марта қабул қилинган Мамлакат дастури доирасида устувор йўналишлар бўйича қўшма чора-тадбирлар самарали амалга оширилмоқда.\nЖаҳоннинг илғор тажрибасини чуқур ўрганиш ва татбиқ этиш мақсадида юртимизда ЮНЕСКО кафедралари тармоғи кенгаймоқда. Бу ерда гап Ўзбекистоннинг етакчи олий таълим муассасаларида «Дунё динларини қиёслама тадқиқ этиш», «Сув дипломатияси, сув ресурсларини бошқариш ва атроф-муҳит муҳофазаси», «Маданият туризми» каби кафедралар очилиши ҳақида бормоқда.\nЮНЕСКО кўмагида мамлакатимизда «Шарқ тароналари», бахшичилик санъати, ҳунармандчилик фестиваллари, Мақом санъати анжумани каби қатор йирик халқаро тадбирлар ташкил этилмоқда.\nУчрашувда кенг кўламли шерикликни янада ривожлантириш, жумладан, Жаҳон мероси қўмитасининг навбатдаги сессияси якунида эришилган келишувларни сўзсиз амалга оширишнинг долзарб масалалари муҳокама қилинди.\nПрезидент топшириғига мувофиқ, Имом Бухорий мажмуасини реконструкция қилиш ва кенгайтириш кўзда тутилган. Симметрик тарзда иккита масжид ва тўртта минора қуриш, йўлдан кириб келишда хиёбон, унинг атрофида кичик меҳмонхоналар ва йирик отель, бошқа инфратузилма объектларини бунёд этиш режалаштирилган.\n– Бу жой Имом Бухорий бобомизнинг илмий меросига, ислом оламидаги юксак мақомига муносиб бўлиши керак. Масжидлар кенг ва маҳобатли бўлиши лозим. Деворларга саҳиҳ ҳадислардан лавҳлар ёзиб қўйилса, мажмуанинг мазмуни янада бойийди. Бу ёшларга билим, маънавий озуқа беради. Мамлакатимизда зиёрат туризмининг асоси аслида шу ер. Бу масканда зиёратчилар қанча бўлишидан қатъи назар, барча қулай шароит бўлиши керак, – деди Президент.\nМажмуадаги ишлар мамлакатимизда илм-маърифатни ривожлантириш, динга эътиқод қилувчиларга эркинлик ва шароит яратиш борасида навбатдаги хайрли қадам бўлади.\nПрезидент Шавкат Мирзиёев «Шарқ тароналари» халқаро мусиқа фестивалини ёритиш учун келган маҳаллий ва хорижий блогерлар билан суҳбатлашди.\n– Орангизда ўзимизнинг қоракўзларимизни кўриб турибман. Бу менга ифтихор бағишлайди. Билингки, Президент сизларни доим қўллаб-қувватлайди, – дея таъкидлади Шавкат Мирзиёев.\nИҚЛИМ ЎЗГАРИШИ ИССИҚ ҲАРОРАТ\n«Одамларни рози қилиш – устувор мақсадимиз»– дейди Сурхондарё вилояти касаба уюшма…


Эрон президенти БМТга минтақа хавфсизлиги режасини тақдим этишни ваъда қилди\n25 феврал 2021, Тошкент вақти: 19:02\nЭрон президенти Ҳасан Руҳоний, Теҳрон Бирлашган Миллатлар Ташкилотига “минтақадаги бошқа мамлакатлар ёрдамида” Форс кўрфазида хавфсизликни таъминлаш режасини тақдими этажагини маълум қилди.\nПрезидент 22 сентябрда мамлакат телевидениеси орқали шу масалада чиқиш қилди.\nУнинг айтишича, минтақа ва унинг нефть саноати хавфсизлигига ташқи кучлар хавф солмоқда.\n‒ Ташқи кучлар халқимиз ва минтақамиз учун муаммо ва хавф туғдириши мумкин, ‒ деди у Эроннинг 81 миллионлик аҳолисига қарата.\nПрезидент Эрон ўз чегараларини кимдир бузишига қараб турмаслиги ҳамда минтақадаги ҳамкорлик сари “дўстлик ва биродарлик қўли”ни чўзаётганини айтди.\nЯқин Шарқдаги вазият Саудия Арабистонининг нефть иншоотларига ҳужум уюштирилгандан сўнг кескинлашиб кетди. Вашингтон билан Риёд бунинг учун Эронни, шунингдек, Яманда давом этаётган урушни ва Сурияни айблади.\nАҚШ стратегик аҳамиятга эга Ҳормуз бўғозида кемалар эркин қатновини таъминлашга ҳаракат қилмоқда.\nПрезидент Доналд Трамп 20 сентябрь куни, Саудия Арабистонининг стратегик аҳамиятга эга нефтни қайта ишлаш заводига 14 сентябрда ҳужум уюштирилгандан сўнг, АҚШнинг ушбу мамлакат ва Бирлашган Араб Амирликларидаги қўшинларини “ўрта” даражада кучайтиришга буйруқ берди.\nРуҳоний эса 22 сентябрдаги маърузасида чет давлатлар кўрфаздан “узоқроқ туриши” кераклиги, уларнинг бу ерда бўлиши минтақани “қуролланиш пойгаси ҳудуди”га айлантириши мумкинлигини айтди.


Тошкентда машина фирибгарлари 10 йилга қамалди\n19:15 / 27.12.2015\nТошкентнинг Сирғали туманидаги машина бозорида фирибгарлик қилиб келган икки шахс қўлга олинди. 1978 йилда туғилган Абдусамад Қобилов Наргиза исмли таниши билан биргаликда қаллоблик йўли билан пул ишлаб келгани аниқланди.\nАйтилишича, улар машина бозорида ўзларини эр-хотин деб таништириб, машина савдо қилишган. Сўнг машина бўйича келишиб, пулнинг бир қисмини беришган ва қолганин 12 ой давомида тўлаш шарти билан ҳужжатларни расмийлаштиришган. Айни пайтда, ўз номларидаги машинани бошқа одамга нақд пулга сотиб юбориб, бу пуллардан 12 ой мобайнида фойдаланишган.\nСуд қарори билан Абдусамад Қобилов 10 йилга озодликдан маҳрум қилинди.


Инсониятни пандемиядан баттар бало кутяпти — янада қайноқ ва қиммат... - xabar.uz\nИнсониятни пандемиядан баттар бало кутяпти —...\n07.06.2021 16:59 0 5496\nЯқин 30 йилда сайёрамиз ҳарорати Цельсий бўйича 2,6 даражага кўтариларкан. Ана шу кичкина рақам «катта еттилик» (G7) мамлакатларини йиллик ЯИМнинг 8,5 фоизидан маҳрум этади.\nСолиштириш учун: «еттилик» коронавирус оқибатида ЯИМнинг 4,2 фоизини йўқотганди. Ҳали булар мутахассислар дунёнинг энг тараққий этган мамлакатлари учун ҳисоблаб чиққанлари...\nЎтган май ойида G7 аъзолари иссиқхона газлари чиқарилишини нулга туширишга келишиб олишганди, фақат ҳозирмас, 2050 йилда... Катта давлатлар яқин беш йилда экологик мувозанатланган иқтисодиётни тиклаш учун $100 млрд. ажратишмоқчи. Бироқ экспертларнинг фикрича, иқлимий муаммоларни енгиб ўтиш учун бунинг ўзи кам.\nГап шундаки, сайёрамиз ҳароратининг кўтарилишидан ҳозирча юқоридаги бой давлатлар эмас, қашшоқ мамлакатлар азият чекмоқда. Шундай экан, иқлимий инқироздан чиқиш учун бошқалар ҳам «катта еттилик»га эргашиши лозим. Бошдан ўтказаётганимиз пандемия илгари тиллардан тушмаган глобализация асосан кўпикдан иборатлигини кўрсатиб қўйди. Вакциналарнинг дунёда тақсимланиши, глобал иқтисодий алоқаларнинг бузилиб кетаётгани — мисоллар кўп.\nЭндиги масала коронавирусдан ҳам муҳим, зеро, сайёрамизнинг тақдири ҳал бўлмоқда — COVID-19дан инсоният етарлича хулоса чиқардими, бутун дунё мамлакатлари иқлимий таҳдидга қарши бирлаша оладими?\nинқироз иқлим G7 пандемия\nКоронавирус 02/06, 08:38\nЖаҳонда коронавирусга чалинишлар 15 фоизга пасайди — ЖССТ


Бугун, 31 май куни, Қирғизистоннинг Ўш вилояти Аравон тумани Тогуз-Булоқ аҳоли пунктида қуролли ҳодиса содир бўлди. Бу ҳақда Knews мамлакат Чегара хизматига асосан хабар тарқатди.\nДастлабки маълумотларга кўра, чегара наряди чегара яқинида Ўзбекистоннинг иккита автомашинасини аниқлаган.\nҲайдовчилар чегарачиларнинг тўхташ ҳақидаги талабини эътиборсиз қолдиришгани иддао этилмоқда. Чегара наряди ҳавога қарата огоҳлантириш ўқи узган. Бироқ, машиналар тўхтамаган ва Қирғизистон наряди қурол қўллаган. Автомобиль ғилдиракларига қарата ўт очилган, натижада Ўзбекистон фуқароси яраланган. У Ўзбекистоннинг Марҳамат тумани касалхонасига олиб кетилди.\nҚайд этилишича, ҳодиса юзасидан Қирғизистон Давлат чегара хизмати раиси ва Ўзбекистон Давлат хавфсизлик хизмати раиси ўринбосари - ДХХ чегара қўшинлари қўмондони билан телефон орқали мулоқот бўлиб ўтган. Унда идоралар раҳбарлари чегарачилар вакилларини ҳодиса юз берган жойга қўшма суриштирув ишларини амалга ошириш мақсадида юбориш ҳақидаги қарорга келишган.\nТафсилотларни аниқлаштириш мақсадида Қирғизистоннинг Ўш вилояти бўйича чегара вакилининг Ўзбекистон ДХХ Чегара қўшинларининг Булоқбоши йўналиши бўйича чегара вакили билан учрашуви бўлиб ўтмоқда, дея хабар қилди Kun.uz.\nВИДЕО: Термизда кучли портлаш рўй берди. Қурбонлар бўлиши мумкин\nТошкент шаҳар марказида қўлида милтиқ билан юрганлар аниқланди (ВИДЕО)